Banjir besar ibu negara Mongolia: Penduduk tinggalkan kediaman

(Penduduk Mongolia telah meninggalkan rumah mereka apabila pangsapuri bawah tanah ditenggelami banjir besar/AFP)

ULAANBAATAR, 5 Julai - Beratus-ratus penduduk di ibu negara Mongolia meninggalkan kediaman mereka ketika banjir besar menenggelamkan unit pangsapuri tingkat bawah, manakala pihak berkuasa meletakkan bandar itu dalam keadaan berjaga-jaga.Kawasan Asia telah dilanda cuaca ekstrem yang menurut saintis telah diburukkan lagi oleh perubahan iklim, dengan lebih sedozen maut akibat hujan lebat di China sejak Isnin.Di Ulaanbaatar yang secara tradisinya kering minggu ini, hujan lebat telah menenggelami sungai, membanjiri unit pangsapuri tingkat bawah dan menyebabkan kereta tidak dapat dialihkan.Penduduk Daerah Bayanzurkh yang tinggal berhampiran Sungai Selbe memberitahu AFP bahawa mereka telah berusaha sejak awal pagi untuk meningkatkan ketinggian empangan tempatan dan membendung air yang semakin meningkat akibat hujan lebat.“Jiran kami mula membawa batu dari tempat lain untuk menambah lebih banyak lapisan pada empangan pada pukul 3.00 pagi,” kata seorang penduduk berusia 40 tahun di salah satu kawasan yang paling teruk terjejas, yang memberikan namanya sebagai Delgersaikhan.“Paras sungai mencecah empangan pada jam 1.00 pagi tadi, jadi kami telah bekerja sepanjang malam dan berjaya mengelak pangsapuri kami daripada dinaiki air,” tambahnya.Bekalan elektrik juga telah dipotong di beberapa bangunan sebagai langkah berjaga-jaga, dengan agensi berita negara Montsame melaporkan bahawa beberapa jalan di ibu negara telah ditutup.Hujan dijangka berterusan selama dua hari lagi, menurut agensi cuaca negara itu.Kerajaan mengisytiharkan "amaran berjaga-jaga peringkat tinggi" di Ulaanbaatar hari ini, dengan Perdana Menteri Luvsannamsrai Oyun-Erdene mengarahkan "langkah-langkah perlu" diambil sebagai tindak balas.Mongolia secara tradisinya sejuk dan kering, dengan kadar pemendapan tahunan sekitar 50 hingga 400 milimeter menyebabkan infrastruktur ibu kota, termasuk sistem kumbahan, sukar menangani hujan lebat berterusan. -AFP

(Pemandangan udara kawasan banjir selepas hujan berterusan di ibu negara Mongolia Ulaanbaatar/AFP)


PARIS, 5 Julai- Kerajaan Presiden Emmanuel Macron menghadapi kecaman selepas pemimpin itu mencadangkan akses kepada media sosial dipotong sekiranya berlaku keganasan yang meluas seperti rusuhan sepanjang minggu lalu."Kita perlu memikirkan tentang rangkaian sosial, tentang larangan yang perlu kita lakukan. Apabila keadaan menjadi tidak terkawal, kita mungkin perlu dapat mengawal atau memotongnya," kata Macron.Macron dan menteri-menterinya menuding jari ke arah platform seperti Snapchat, TikTok dan Telegram untuk peranan mereka menyebarkan imej keganasan susulan insiden polis menembak seorang remaja berusia 17 tahun, Nahel M pada27 Jun."Apabila (media sosial) menjadi alat untuk mengatur atau cuba membunuh, ia adalah masalah sebenar," kata Macron."Ini membimbangkan, apabila kami sampai pada tahap mengatakan satu-satunya penyelesaian ialah memutuskan rangkaian sosial, anda bertanya kepada diri sendiri apa yang telah kami apa di Perancis?" soal ketua Greens Marine Tondelier kepada penyiar France Inter.Ahli politik pembangkang lain telah menyerang cadangan itu, dengan ketua France Unbowed, Mathilde Panot membalas cadangan Macron dengan twit "Ok Kim Jong-Un", merujuk kepada pemimpin Korea Utara."Potong rangkaian sosial? Seperti China, Iran atau Korea Utara? Walaupun ia provokasi untuk mengalih perhatian, ia adalah pilihan yang sangat buruk," twit ketua parlimen konservatif Olivier Marleix.Beberapa suara telah dibangkitkan dalam kem parlimen Macron, dengan Ahli Parlimen Eric Bothorel menulis bahawa untuk memutuskan rangkaian sosial bermakna "berputus asa dengan idea bahawa demokrasi lebih kuat daripada alat yang menentangnya. Ia akan menjadi satu kesilapan." -AFP

(Cadangan Macron sekat akses media sosial dikecam)


(Loji nuklear Fukushima Daiichi di Jepun/REUTERS)

TOKYO, 5 Julai- Kerajaan Jepun sedang merancang untuk melepaskan air radioaktif yang sudah dirawat dari loji nuklear Fukshima Daiichi seawal Ogos.Dengan pengesahan daripada Agensi Tenaga Atom Antarabangsa (IAEA) itu, Perdana Menteri Jepun Fumio Kishida berkata negaranya menyasarkan untuk mendapatkan persetujuan dalam negara dan antarabangsa.Penilaian dibuat dalam semakan terakhir oleh IAEA.Menurut IAEA, hasrat Tokyo untuk mencairkan air terawat dan melepaskannya ke dalam laut konsisten dengan piawaian keselamatan antarabangsa.Beberapa reaktor loji Fukushima Daiichi mengalami peleburan selepas sistem penyejukan ditenggelami tsunami pada 2011.Insiden nuklear itu adalah yang terburuk sejak Chernobyl, dan pembersihannya mengambil tempoh lebih sedekad.Kebanyakan kawasan yang diisytiharkan terlarang akibat radiasi, kini dibuka semula. -AFP

(IAEA sokong rancangan Jepun: Lepaskan air terawat Fukushima/AFP)


(Sebuah kapal Pengawal Pantai China didakwa menghalang kapal Pengawal Pantai Filipina Malabrigo /REUTERS)

MANILA, 5 Julai- Pengawal Pantai Filipina mendakwa kapal peronda China menghalang dua botnya di Laut China Selatan yang dipertikaikan, menyifatkan tindakan mereka sebagai "sangat berbahaya".Insiden berlaku pada 30 Jun semasa operasi menghantar bekalan ke sebuah kapal tentera laut Filipina di Second Thomas Shoal.Ketika mereka menghampiri beting, dua bot pengawal pantai Filipina yang ditugaskan sebagai pengiring untuk misi tentera laut telah didatangi oleh dua kapal pengawal pantai China.Salah satu bot China datang dalam jarak kira-kira 90 meter dari haluan BRP Malabrigo, memaksa pegawai pemerintahnya memperlahankan kapal untuk mengelak pelanggaran, kata Komodor Jay Tarriela kepada pemberita.“Mereka secara berbahaya melakukan pergerakan berbeza, malah melintasi haluan kapal Pengawal Pantai Filipina dan jarak seperti itu sangat berbahaya kerana ia sudah terdedah kepada pelanggaran,” kata Tarriela, jurucakap pengawal pantai Laut Filipina Barat.Kedutaan China di Manila tidak segera menjawab permintaan untuk komen.Kejadian serupa berlaku pada April apabila sebuah kapal pengawal pantai China memintas kapal peronda Filipina Malapascua ketika ia membawa wartawan berhampiran Second Thomas Shoal.-AFP

( Pengawal Pantai Filipina dakwa dihalang peronda China/REUTERS)


Kremlin keluar amaran rancangan Ukraine sabotaj loji nuklear

(Loji kuasa nuklear Zaporizhzhia yang dikawal Rusia di selatan Ukraine/File AFP)

MOSCOW, 5 Julai- Kremlin mengeluarkan amaran bahawa Kiev sedang merancang provokasi di loji nuklear Zaporizhzhia yang dikawal Rusia."Keadaan agak tegang kerana ancaman sabotaj daripada rejim Kiev sangat tinggi -- sabotaj yang boleh membawa bencana," kata jurucakap Kremlin, Dmitry Peskov kepada pemberita.Komen itu dibuat selepas Presiden Ukraine, Volodymyr Zelensky minggu ini memberitahu rakan sejawatannya dari Perancis, Emmanuel Macron bahawa Rusia merancang "provokasi berbahaya" di loji nuklear terbesar di Eropah.Rusia dan Ukraine kerap menuduh satu sama lain meletakkan keselamatan loji itu pada risiko sejak Kremlin melancarkan operasi ketenteraan berskala besar di Ukraine pada Februari lalu."Rejim Kiev telah berulang kali menunjukkan kesediaannya untuk melakukan apa sahaja. Terbaharu, kami melihat ini semasa letupan stesen janakuasa hidroelektrik Kakhovskaya, juga dengan akibat yang mengerikan," kata Peskov.Kiev dan sekutunya berkata tentera Moscow bulan lalu memusnahkan empangan Kakhovka yang dikuasai Rusia, membanjiri kawasan yang besar di wilayah Kherson, menyebabkan berpuluh-puluh orang mati dan memaksa ribuan orang melarikan diri."Semua langkah sedang diambil untuk menentang ancaman sedemikian," kata Peskov, merujuk kepada loji itu.Penasihat kepada agensi nuklear Rosatom Rusia, Renat Karchaa, menuduh Kiev awal minggu ini merancang serangan terhadap loji Zaporizhzhia pada malam 5 Julai. -AFP

(Loji Kuasa Nuklear Zaporizhzhia di luar Enerhodar di wilayah Zaporizhzhia/REUTERS)


Bank pusat Singapura catat kerugian besar

(Orang ramai sedang berjalan di daerah perniagaan kewangan Raffles Place di Singapura/AFP)

SINGAPURA, 5 Julai- Bank pusat Singapura mengalami rekod kerugian bersih tahunan sebanyak AS$23 bilion dalam tahun kewangan terkini apabila ia mengetatkan dasar monetari untuk memerangi inflasi yang melambung tinggi.Bank-bank pusat di seluruh dunia telah memulakan kempen untuk mengurangkan kesan kenaikan harga berikutan pencerobohan Rusia di Ukraine tahun lalu yang menjejaskan bekalan minyak dan gas.Tetapi sementara yang lain telah menaikkan kadar faedah, Singapura mengimport sebahagian besar keperluannya, telah mengukuhkan dolar tempatan untuk menjadikan barangan import lebih murah.Bagaimanapun, langkah itu telah menyebabkan kerugian besar dalam rizab asing rasminya, kata Pengarah Urusan Pihak Berkuasa Monetari Singapura (MAS), Ravi Menon.MAS mencatatkan "kerugian bersih sebanyak Sg$30.8 bilion (untuk tahun kewangan berakhir Mac), mencerminkan kesan pengetatan dasar monetari untuk menurunkan inflasi", katanya semasa mengeluarkan laporan tahunan."Ini adalah kerugian terbesar yang pernah dicatatkan MAS," tambahnya.Beliau berkata 70% daripada kerugian, atau Sg$21.4 bilion, adalah disebabkan "kesan negatif mata wang berikutan pengukuhan dolar Singapura".30% lagi kerugian datang daripada "perbelanjaan faedah bersih daripada operasi pasaran wang untuk menampung lebihan mudah tunai dalam sistem perbankan".Menon berkata inflasi telah "memuncak dengan jelas dan telah menjadi sederhana".Inflasi teras pada asas tahunan pelarasan musim bulan ke bulan jatuh mendadak daripada paras tertinggi 9.1% pada Jun 2022 kepada 3.6% pada Mei 2023, katanya.Beliau berkata prospek pertumbuhan bagi Singapura "mula malap dan ekonomi akan beroperasi sedikit bawah kapasiti asasnya" kerana dua tonggak ekonomi utama pembuatan dan perkhidmatan kewangan telah terhenti dalam suku kebelakangan ini."Pertumbuhan akan kekal lemah dalam tempoh terdekat," katanya.Kementerian perdagangan pada Mei meramalkan pertumbuhan ekonomi tahun ini 0.5-2.5% -AFP

(Pemandangan ibu pejabat Monetary Authority of Singapore di Singapura/REUTERS)


Banjir: 15 orang maut di China

BEIJING, 5 Julai- Banjir di China mengakibatkan sekurang-kurangnya 15 orang maut manakala empat lagi hilang di barat daya bandar Chongqing.Presiden China, Xi Jinping berkata beliau telah mengeluarkan arahan agar pihak berkuasa memberikan keutamaan kepada rakyat."Pihak berkuasa di semua peringkat perlu memimpin dan memerangi banjir tersebut."Mereka juga perlu mengutamakan keselamatan dan harta benda rakyat, selain meminimumkan semua jenis kerugian," katanya menerusi kenyataan.Menurut media tempatan, jambatan kereta api yang ditutup di pinggir Chongqing telah runtuh selepas ia rosak disebabkan banjir.Di Sichuan, pihak berkuasa berkata lebih 460,000 telah terjejas akibat hujan lebat bulan ini.Kira-kira 85,000 orang telah dipindahkan dari rumah mereka akibat banjir besar. - AFP


Google didenda 2 juta Euro

WASHINGTON, 5 Julai- Google didenda 2 juta Euro oleh kerajaan Perancis kerana keputusan yang tidak lengkap dalam enjin carian dan platform aplikasinya.Menurut badan pemerhati,  Pejabat Persaingan, Pengguna dan Antipenipuan, enjin carian gergasi itu kekurangan maklumat mengenai kriteria kedudukan keputusan."Hasil carian untuk penginapan pelancongan tidak disertakan penjelasan harga."Play Store juga kurang maklumat berkaitan kriteria kedudukan keputusan, maklumat pembayaran dan prosedur penyelesaian pertikaian."Platform berpangkalan di Amerika Syarikat (AS) itu juga tidak memberi alasan kepada pengguna untuk tidak menerbitkan ulasan mengenai aplikasi," katanya menerusi kenyataan.Dalam reaksinya Google berkata, syarikat itu sentiasa cuba telus dengan pengguna mengenai cara produknya berfungsi.Pihaknya juga terbuka untuk bekerja secara konstruktif dengan Perancis dan pengawal selia Eropah. - AFP


Serbuk putih ditemui di White House dikenal pasti sebagai kokain

WASHINGTON, 5 Julai- Serbuk putih yang ditemui di dalam White House pada Ahad telah dikenal pasti sebagai dadah jenis kokain.Menurut sumber, serbuk itu ditemui di West Wing, tetapi tidak memberikan butiran lanjut.West Wing bersambung dengan rumah agam eksekutif tempat tinggal Presiden Joe Biden. Ia menempatkan Pejabat Oval, bilik kabinet dan kawasan media serta pejabat dan ruang kerja untuk kakitangan presiden.Beratus-ratus orang bekerja masuk dan keluar melalui West Wing dengan kerap.Perkhidmatan rahsia Amerika Syarikat berkata pada Selasa "barang yang tidak diketahui" telah ditemui di ruang kerja di West Wing pada Ahad, yang membawa kepada penutupan sementara kompleks White House."Pada petang Ahad, kompleks White House telah melakukan penutupan untuk langkah berjaga-jaga kerana pegawai dari perkhidmatan rahsia AS menyiasat 'kehadiran' barang tidak diketahui yang ditemui di dalam kawasan kerja," kata jurucakap perkhidmatan rahsia AS.Sumber kedua yang biasa dengan perkara itu berkata bahan itu ditemui semasa rutin latihan perkhidmatan rahsia.Ia kemudiannya dikenal pasti sebagai kokain."Jabatan Bomba DC dipanggil untuk menilai dan menentukan serbuk tersebut tidak berbahaya," kata jurucakap perkhidmatan rahsia, sambil menambah terdapat "penyiasatan mengenai punca dan cara" bagaimana bahan itu memasuki White House.Biden tidak berada di Whote House pada Ahad. Dia dan keluarganya pulang dari rehat hujung minggu di Camp David pada pagi Selasa.Penemuan serbuk putih itu pertama kali dilaporkan The Washington Post.-REUTERS


Cuaca panas India disebabkan perubahan iklim

NEW DELHI, 5 Julai - Kerajaan India akan berusaha mengurangkan kadar kematian akibat cuaca panas di negara itu.Menteri kesihatan India, Mansukh Mandaviya menerusi Twitter berkata terdapat beberapa laporan kematian akibat gelombang panas di India.Katanya, utara dan timur India telah menyaksikan suhu panas sehingga 46 darjah Celsius "Kementerian Kesihatan India melaporkan beberapa siri kemasukan ke hospital akibat strok haba dan kematian."Para saintis berkata keadaan panas seperti itu menjadi lebih kerap di seluruh Asia Selatan akibat perubahan iklim," katanya.Mandaviya berkata Majlis Penyelidikan Perubatan India telah diarahkan membuat rancangan jangka pendek dan jangka panjang untuk mengelakkan kematian akibat perubahan cuaca itu.Menurut laporan Agensi Pengurusan Bencana Bihar, sembilan orang maut akibat strok haba di negeri timur itu.Tambahnya, kira-kira 375 orang telah dimasukkan ke hospital kerajaan untuk penyakit berkaitan haba.Peningkatan suhu menjadikan musim panas di India semakin panas, terutamanya di kawasan bandar. - AFP


Chestnut julang gelaran juara makan hotdog buat kali ke-16

NEW YORK, 5 Julai- Juara bertahan pertandingan makan hotdog, Joey Chestnut mempertahankan gelarannya pada Selasa, dengan meraih kemenangan ke-16 dalam kariernya.Chestnut berjaya menghabiskan 62 hotdog dalam masa 10 minit pada acara tahunan yang diadakan pada sambutan Hari Kemerdekaan AS.Acara yang dimulakan lewat kerana ribut petir di Pulau Coney, New York City nampaknya tidak mengganggu fokus Chestnut, 39, yang berasal dari Indiana.Di tempat kedua, Geoff Esper dari Oxford, Massachusetts, sekadar berjaya menghabiskan 49 hotdog.Chestnut gagal mengatasi rekod dunianya, 76 hotdog yang dicapainya pada 2021. Tetapi dia yakin akan memperbaiki catatan tersebut pada masa hadapan."Hari ini banyak perkara yang menghalang, tetapi saya akan kembali," katanya kepada ESPN.Terdahulu, Miki Sudo yang berasal dari New York City memenangi kategori wanita buat kali kesembilan dengan memakan 39 setengah hotdog dalam masa 10 minit. Pada 2020, Sudo melakar rekod dunia dengan catatan 48 setengah hotdog.-REUTERS


China gesa tangguh keputusan pelepasan air dari loji Fukushima ke laut

TOKYO, 5 Julai - China menggesa Jepun supaya menangguhkan pelepasan air tercemar dari loji Fukushima yang terkesan akibat tsunami, ke laut. Perkara itu dinyatakan Duta Besar China ke Jepun, Wu Jianghao.Bagaimanapun selepas kajian dibuat selama dua tahun, badan pemantau nuklear Pertubuhan Bangsa Bersatu (PBB) memberikan kelulusan kepada Jepun untuk melepaskan air radioaktif yang dirawat meskipun ditentang China dan beberapa penduduk tempatan. Agensi Tenaga Atom Antarabangsa (IAEA) berkata rancangan itu adalah selaras dengan piawaian keselamatan global.Jepun kekal pendirian mengatakan proses itu selamat kerana ia melibatkan air yang sudah dirawat.China menerusi kedutaanya menyatakan kelulusan itu tidak sepatutnya berlaku. - REUTERS


Gadis 16 tahun maut ditembak di Indianapolis

WASHINGTON, 5 Julai- Seorang remaja perempuan berusia 16 tahun maut ditembak manakala empat lagi cedera dalam kejadian tembakan di sebuah parti blok di Indianapolis, Amerika Syarikat.Kejadian berlaku di wilayah timur laut kira-kira pukul 11.00 malam Isnin.Gadis yang dikenali sebagai Serenity Wilson disahkan meninggal dunia di tempat kejadian, United Press International (UPI) memetik laporan WRTV.Mangsa yang cedera dibawa ke hospital dan kini dilaporkan dalam keadaan stabil.Penyiasat turut menemui beberapa senjata dari tempat kejadian.Sebelum ini, lima orang terbunuh manakala dua kanak-kanak cedera dalam satu kejadian tembakan besar-besaran di Philadelphia.Pada Selasa, tiga orang terbunuh dan lapan lagi cedera dalam satu tembakan besar-besaran di Fort Worth, Texas, semasa perhimpunan “Fourth of July”.Presiden Joe Biden pada Selasa sekali lagi menyeru penggubal undang-undang bertindak membendung keganasan senjata api di negara itu.- BERNAMA-UPI


Letupan besar di ruang udara Kota Gaza

GAZA, 5 Julai - Satu letupan besar kelihatan di ruang udara Kota Gaza pada Rabu, selepas beberapa hari berlakunya ketegangan di seluruh wilayah Palestin.Letupan itu berlaku berikutan pengunduran tentera Israel dari bandar Jenin lewat Selasa, selepas menyerang bandar itu Isnin lalu. Dua saksi Reuters berkata mereka melihat konvoi kenderaan tentera Israel meninggalkan Jenin.Dalam serangan berskala besar itu mengakibatkan 12 rakyat Palestin terkorban, sekurang-kurangnya lima daripadanya pejuang.Seorang askar Israel terbunuh. - REUTERS


Mount sah tinggalkan Stamford Bridge

LONDON, 5 Julai- Mason Mount mengesahkan akan meninggalkan Chelsea, dengan laporan media mengatakan Manchester United telah bersetuju untuk mengikat kontrak dengan pemain tengah England itu.Pemain berusia 24 tahun itu diangkat daripada program akar umbi Chelsea dan menjaringkan 27 gol dalam 129 penampilan Liga Perdana untuk kelab itu sejak membuat debut seniornya pada 2019.Man United dilaporkan telah bersetuju dengan perpindahan bernilai £55 juta (AS$70 juta) untuk Mount.“Memandangkan spekulasi sejak enam bulan lalu ini mungkin tidak mengejutkan anda, tetapi keputusan untuk meninggalkan Chelsea tidak mudah bagi saya,” kata Mount dalam mesej perpisahan kepada peminat Chelsea di Instagram."Saya rasa anda layak menerima lebih daripada sekadar kenyataan bertulis, jadi saya ingin memberitahu anda secara langsung betapa saya berterima kasih atas semua sokongan anda selama 18 tahun yang lalu.“Saya tahu sesetengah daripada anda tidak akan gembira dengan keputusan saya, tetapi itulah yang sesuai untuk saya pada masa ini dalam kerjaya saya."Saya menyertai Chelsea ketika berusia enam tahun dan kami telah melalui banyak perkara bersama."Mount memenangi kejuaraan Liga Juara-Juara 2021 bersama Chelsea, mencipta gol kemenangan Kai Havertz dalam kemenangan 1-0 ke atas Manchester City pada perlawanan akhir.Pemain berusia 24 tahun itu telah menjaringkan lima gol dalam 36 penampilan untuk England.Tetapi Mount bergelut dengan prestasi dan kecergasan dalam kempen 2022-23 apabila hanya menjaringkan tiga gol dalam 35 perlawanan.Chelsea, bawah pengurus baharu Mauricio Pochettino, sedang berusaha untuk 'mengurangkan' skuad mereka selepas berbelanja besar sepanjang tahun lalu.Kelab London barat itu telah melepaskan penjaga gol Edouard Mendy dan pemain pertahanan Kalidou Koulibaly kepada Liga Pro Saudi dan pemain tengah Mateo Kovacic untuk menyertai juara Liga Perdana, Manchester City.Pemain tengah N'Golo Kante juga meninggalkan Stamford Bridge untuk menyertai juara Saudi, Al Ittihad secara percuma.-AFP


Wanita hilang lebih seminggu, ditemukan terperangkap dalam selut

WASHINGTON, 5 Julai- Seorang wanita yang hilang selama lebih seminggu ditemukan masih hidup, terperangkap dalam selut, kata polis AS di Massachusetts pada Selasa.Emma Tetewsky, 31, ditemui di kawasan seperti paya di Taman Negeri Borderland selepas pejalan kaki mendengar jeritannya meminta pertolongan, kata kenyataan bersama pihak berkuasa tempatan yang terlibat dalam penyelamatan.Dia kali terakhir dilihat di luar taman, kira-kira 30 batu (50 km) selatan Boston, pada 25 Jun.Keadaan berlumpur pada mulanya menyebabkan kerja-kerja penyelamatan sukar.Dipercayai Tetewsky mungkin telah terperangkap dalam lumpur selama sekurang-kurangnya tiga hari, tambah kenyataan bersama itu.Tetewsky kemudiannya dibawa ke hospital dan didapati mengalami beberapa kecederaan serius.-AFP


Enam maut ditembak di Monterrey

MONTERREY, 5 Julai- Enam orang, termasuk dua wanita, ditemui mati ditembak di bandar Monterrey timur laut Mexico, kata pihak berkuasa pada Selasa.Mayat mangsa ditemui ditinggalkan di kawasan perumahan, kebanyakannya dalam keadaan tangan terikat, menurut pejabat pendakwa raya negeri.Kejadian itu dilaporkan berlaku pada tengah malam, tidak lama selepas penduduk tempatan mendengar bunyi tembakan, katanya.Monterrey, terletak kira-kira 160 kilometer (100 batu) dari sempadan AS di negeri Nuevo Leon, adalah sebuah pusat industri yang berharap untuk mendapat manfaat daripada gelombang baharu pelaburan asing.Gergasi kereta elektrik Tesla merancang untuk membina sebuah kilang baharu di situ, kerana ia dikatakan lokasi strategik.Mexico telah merekodkan lebih 350,000 pembunuhan kebanyakannya dipersalahkan atas jenayah terancang sejak pelancaran operasi ketenteraan kontroversi untuk memerangi pengedaran dadah pada 2006.Pada Isnin, menteri keselamatan Tamaulipas, Hector Joel Villegas terselamat daripada serangan menggunakan senjata api, kata pihak berkuasa.-AFP


Dunia menyaksikan hari terpanas pada 3 Julai

ARIZONA, 5 Julai - Pada 3 Julai, dunia merekodkan hari paling panas di seluruh dunia, dengan purata suhu global mencecah 17.01 darjah celsius, , menurut data daripada Pusat Ramalan Alam Sekitar Kebangsaan Amerika Syarikat (AS).Angka itu melepasi rekod pada Ogos 2016 iaitu sebanyak 16.92C ketika seluruh dunia dilanda gelombang haba.Amerika barat menerima suhu tertinggi dalam beberapa minggu kebelakangan ini, mencecah hingga 48 darjah celsius di Texas Selatan baru-baru ini.Di China, gelombang haba kekal dengan suhu melebihi 35 darjah celsius, manakala Afrika Utara telah menyaksikan suhu menghampiri 50 darjah celsius.

Akhir bulan lalu, hospital di Uttar Pradesh di utara India dipenuhi pesakit akibat kesan panas terik ketika suhu meningkat hampir 45 darjah celsius.Malah Antartika turut mencatatkan suhu tinggi yang tidak normal iaitu 8.7 darjah celsius, bulan ini. - REUTERS


16 kes serangan jerung di Florida

NAVARRE, 5 Julai- Seorang pengunjung pantai Navarre, Florida berjaya merakam seekor jerung di pantai tersebut.Menerusi video tular semalam, rakaman haiwan berkenaan muncul di pesisir pantai berkenaan ketika orang ramai sedang mandi-manda.Pengunjung pantai bergegas melarikan diri sebaik sahaja melihat kelibat jerung itu.Serangan jerung dilaporkan berlaku di Amerika Syarikat (AS) terutama ketika musim panas ini termasuk di timur laut.Menurut laporan 'Tracking Sharks', sekurang-kurangnya 16 serangan jerung setakat bulan lalu."Sembilan daripada 16 kes tersebut berlaku di Florida."Tiada kematian dilaporkan setakat ini," katanya.


Wartawan Kanada, Bombardier meninggal dunia

MONTREAL, 5 Julai- Wartawan, novelis dan feminis Kanada yang terkenal, Denise Bombardier meninggal dunia pada usia 82 tahun.Berita itu disampaikan keluarganya pada Selasa.Bombardier, yang terkenal dengan pandangan feminisnya, adalah salah seorang pengamal media wanita pertama yang sangat disegani di Kanada selepas mengemudi rancangan politik dan budaya terkemuka di Radio Canada pada 1970-an dan 80-an dan menemu bual ramai selebriti.Bombardier meninggal dunia di sebuah pusat penjagaan paliatif di Montreal "susulan kanser dan dikelilingi oleh orang yang menyayanginya," kata keluarganya dalam satu kenyataan."Denise Bombardier disifatkan sebagai seorang yang sangat tabah, bersemangat dan pintar," kata Perdana Menteri Justin Trudeau di Twitter."Impaknya terhadap Quebec sangat besar dan warisannya akan kekal, tidak ada keraguan tentang itu."Bombardier juga mempunyai hubungan yang kuat dengan Perancis. Pada tahun 1990, bercakap dalam rancangan bual bicara televisyen popular, Bombardier berhadapan dengan Gabriel Matzneff, seorang penulis yang meraikan pedofilia dalam karyanya.Video pertukaran ini menjadi tular apabila penerbit Perancis Vanessa Springora menulis memoir pada 2020 tentang hubungan traumatiknya, pada usia 14 tahun, dengan Matzneff, yang berusia 36 tahun lebih tua daripadanya.Buku itu mendorong pendakwa raya di Paris untuk membuka siasatan terhadap Matzneff atas tuduhan merogol kanak-kanak bawah umur.-AFP


Penduduk Jenin kembali ke kem selepas serangan Israel

JENIN, 5 Julai - Tentera Israel berundur dari bandar Jenin di Palestin pada Selasa, kata saksi Reuters, selepas menjalankan salah satu serangan ketenteraan terbesar mereka di Tebing Barat yang diduduki selama bertahun-tahun.Dua saksi Reuters berkata mereka melihat konvoi kenderaan tentera Israel meninggalkan Jenin menandakan penamatan operasi Israel yang bermula awal Isnin.Penduduk Palestin yang mengosongkan kediaman ketika serangan berlaku telah mula kembali, melihat kerosakan berlaku.Sekurang-kurangnya 12 rakyat Palestin terbunuh dalam pertempuran berdarah itu, lima daripadanya merupakan pejuang dan seorang askar Israel terbunuh.

Serangan berskala besar tentera Israel itu bertujuan memusnahkan infrastruktur dan senjata di Jenin, dengan serangan dron pada Isnin, dan lebih 1,000 tentera dikerahkan.Penempatan di Jenin sesak dengan kira-kira 14,000 orang awam tinggal di kawasan dengan keluasan kurang daripada setengah kilometer persegi. - REUTERS


Konflik Sudan, 2.2 juta orang hilang tempat tinggal - PBB

KHARTOUM, 5 Julai- Pertempuran sengit antara pasukan tentera dan pasukan separa tentera Rapid Support Forces (RSF) masih berlanjutan di Khartoum, Sudan.Angkatan Bersenjata Sudan yang setia kepada ketua tentera Abdel Fattah al-Burhan melepaskan tembakan semasa pertempuran dengan RSF di Omdourman, utara ibu negara Khartoum.Letupan sekali lagi menggegarkan Khartoum ketika tentera mengumpulkan orang awam untuk mengangkat senjata menentang pasukan separa tentera.Minggu lalu, pihak tentera menggesa belia untuk menyertai tentera sebagai pejuang sukarelawan.Bagaimanapun, orang awam menolak gesaan itu dan merayu untuk menamatkan perang antara Abdel Fattah dengan bekas timbalannya, Komander RSF, Mohamed Hamdan Daglo.Sejak 15 April, hampir 3,000 orang terbunuh dalam konflik bersenjata di Sudan.Lebih 170,000 orang lagi telah melarikan diri dari Darfur merentasi sempadan Chad.Angka kematian mungkin lebih tinggi, kerana dua pertiga daripada pusat kesihatan masih tidak berfungsi.Sejak konflik bermula, Pertubuhan Bangsa Bersatu (PBB) menganggarkan lebih 13 juta kanak-kanak memerlukan bantuan segera.Seramai 2.2 juta lagi orang hilang tempat tinggal dengan 645,000 orang melarikan diri merentasi sempadan.Akibat perang saudara selama dua dekad, lebih separuh daripada penduduk Sudan kini memerlukan bantuan kemanusiaan. - AFP


Gabungan parti Thailand sokong Wan Noor sebagai Speaker Dewan Rakyat

(Ahli politik veteran, Wan Muhamad Noor Matha dari Parti Prachachart Thailand/ REUTERS)

BANGKOK, 4 Julai- Ahli politik veteran, Wan Muhamad Noor Matha dari Parti Prachachart Thailand dilihat bakal disahkan sebagai Speaker Dewan Rakyat yang baharu selepas menjadi satu-satunya nama dikemukakan untuk jawatan itu hari ini.Pencalonan Wan Noor dilihat secara meluas sebagai kompromi antara dua parti terbesar dan rakan pakatan Move Forward dan Pheu Thai, yang telah berselisih mengenai jawatan penting itu.Sebagai satu-satunya pencalonan, tiada undi dewan diperlukan untuk menyokong Wan Noor. Jawatan Speaker Dewan dicari kerana penyandangnya boleh mempengaruhi kelulusan undang-undang utama dan masa pengundian.Tolak ansur berhubung isu Speaker Dewan boleh membantu meredakan beberapa ketegangan antara dua pihak terbesar mengenai jawatan itu."Saya akan menjalankan tugas dengan adil … dengan ketelusan dalam mempertimbangkan draf undang-undang dan petisyen untuk memperbaiki kehidupan semua rakyat Thailand," kata Wan Noor selepas pencalonannya.Sebaik sahaja beliau memegang jawatan itu, antara tugas pertamanya ialah membentangkan undi parlimen dwikameral kepada perdana menteri untuk membentuk kerajaan seterusnya.Parti progresif Move Forward dan Pheu Thai yang populis menewaskan pesaing konservatif dan pro tentera dalam pelihan raya pada 14 Mei, masing-masing memenangi 151 dan 141 kerusi, dalam apa yang dilihat sebagai penolakan besar-besaran terhadap sembilan tahun pemerintahan yang dipimpin atau disokong oleh tentera.Move Forward dan Pheu Thai telah membentuk pakatan dengan enam parti lain. - REUTERS

(Pemimpin Parti Move Forward, Pita Limjaroenrat bersama pemimpin parti gabungan selepas pertemuan dengan rakan gabungan di Bangkok, Thailand, 18 Mei, 2023/ REUTERS)


Grossi bentang kajian IAEA berhubung pelepasan air Fukushima

(Rafael Grossi bertemu dengan Yoshimasa Hayashi di Tokyo/Fail REUTERS)

TOKYO, 4 Julai - Ketua Pengarah Agensi Tenaga Atom Antarabangsa (IAEA), Rafael Grossi tiba di Jepun untuk membentangkan hasil kajian semula rancangan Tokyo untuk melepaskan air terawat dari loji nuklear Fukushima ke laut.Beliau dijadualkan bertemu perdana menteri dan menteri luar Jepun di Tokyo hari ini sebelum menuju ke Fukushima esok untuk melawat loji yang musnah itu.Beberapa reaktor kemudahan nuklear mengalami keruntuhan selepas sistem penyejukan ditenggelami tsunami besar pada 2011.Kemalangan nuklear yang terhasil adalah yang terburuk sejak Chernobyl, dan usaha pembersihan telah berlangsung selama lebih sedekad, dengan kebanyakan kawasan diisytiharkan terlarang akibat sinaran; kini dibuka semula.Penyahtauliahan loji itu sendiri akan mengambil masa beberapa dekad, tetapi pengendali kemudahan TEPCO menghadapi masalah mengendalikan lebih 1.33 juta meter padu air yang terkumpul di loji tersebut.Air tersebut merupakan campuran air bawah tanah, hujan yang meresap dan air yang digunakan untuk penyejukan.Jepun merancang untuk mencairkan air terawat dan melepaskannya selama beberapa dekad melalui paip yang memanjang sekitar satu kilometer dari pantai timur tempat loji itu berada.Cadangan itu telah pun diluluskan IAEA, tetapi kerajaan berkata pelepasan itu hanya akan bermula selepas "semakan menyeluruh" yang akan dibentangkan oleh Grossi hari ini."Memandangkan betapa berwibawanya kajian IAEA dalam pengurusan dan penggunaan piawaian keselamatan nuklear, adalah penting untuk memupuk persefahaman antarabangsa," kata jurucakap tertinggi kerajaan Hirokazu Matsuno.Namun, usaha pelepasan air terawat itu masih kontroversi, dengan Beijing secara lantang mengkritik rancangan itu, dan pembelian panik garam dilaporkan di Korea Selatan kerana bimbang pencemaran selepas pelepasan bermula.Komuniti nelayan di Fukushima juga bimbang pelanggan akan menjauhi tangkapan mereka, walaupun protokol ujian ketat dilaksanakan untuk makanan dari wilayah itu.Jepun sebelum ini menyatakan pelepasan itu akan bermula pada musim panas ini, tanpa memberikan butiran lanjut. -AFP

(Pantai bandar Futaba, di wilayah Fukushima, menunjukkan loji tenaga nuklear Tokyo Electric Power Company Holdings (TEPCO) Fukushima Daiichi/Fail AFP)


Jepun, EU mahu kukuhkan kerjasama peraturan AI

TOKYO, 4 Julai - Jepun dan Kesatuan Eropah (EU) akan mengukuhkan kerjasama dalam bidang digital, termasuk mengadakan perbincangan berkala mengenai peraturan kecerdasan buatan (AI).Dalam satu kenyataan bersama pada Isnin, kedua-dua pihak turut sepakat untuk meneruskan perbincangan mengenai kepentingan infrastruktur komunikasi yang terbuka dan selamat memandangkan piawaian komunikasi pembangunan teknologi generasi keenam atau 6G sudah bermula.Kenyataan bersama itu diterima pakai pada mesyuarat peringkat menteri di Tokyo, dihadiri Menteri Digital Jepun Taro Kono dan Menteri Komunikasi Takeaki Matsumoto serta Pesuruhjaya Eropah bagi Pasaran Dalaman Thierry Breton, lapor Jiji Press.

(Pesuruhjaya Eropah bagi Pasaran Dalaman, Thierry Breton/ REUTERS)

Dalam sidang akhbar dalam talian, Breton berkata EU dan Jepun memiliki hubungan ekonomi yang sangat baik dan berkongsi kebimbangan yang sama mengenai keselamatan ekonomi."Kami mengesahkan bahawa kami akan lebih bersatu berbanding sebelum ini," kata Kono.Menjelang mesyuarat peringkat menteri, Matsumoto dan Breton mengadakan perbincangan dan bertukar memorandum kerjasama mengenai kabel dasar laut yang menghubungkan Jepun dan EU.Kedua-dua pegawai itu berkongsi pandangan bahawa kabel bawah laut melalui Lautan Artik dapat mendorong pemulihan pengedaran data dan bersetuju untuk menggalakkan kerjasama berdasarkan pendapat negara-negara dan syarikat berkaitan. - BERNAMA


AS kecam tawaran habuan Hong Kong tangkap lapan aktivis demokrasi

(Foto lapan aktivis yang telah dikeluarkan waran tangkap atas keselamatan negara dipaparkan semasa satu sidang media di Hong Kong/ REUTERS)

WASHINGTON, 4 Julai- Amerika Syarikat (AS) mengecam tindakan pihak berkuasa Hong Kong menawarkan habuan bagi maklumat yang membawa kepada penangkapan aktivis demokrasi berpangkalan di luar negara.Langkah itu mewujudkan duluan berbahaya yang boleh mengancam hak asasi manusia.Polis Hong Kong menawarkan hadiah HK$1 juta (RM595,600) untuk maklumat yang membawa kepada penangkapan lapan penentang terkemuka yang tinggal di luar negara dan dikehendaki kerana jenayah keselamatan negara.Jurucakap Jabatan Negara AS, Matthew Miller dalam kenyataannya berkata AS mengecam tindakan mengeluarkan habuan wang oleh Pasukan Polis Hong Kong terhadap lapan aktivis itu.Penggunaan luar wilayah Undang-undang Keselamatan Negara yang dikenakan Beijing adalah contoh berbahaya yang mengancam hak asasi dan kebebasan asasi manusia di seluruh dunia," tambahnya, sambil berkata China terbabit dalam "usaha penindasan transnasional.""Kami menyeru kerajaan Hong Kong untuk menarik balik tawaran itu dengan segera dan menghormati kedaulatan negara lain, dan menghentikan penegasan antarabangsa mengenai Undang-undang Keselamatan Negara yang dikenakan Beijing."Kesemua lapan aktivis didakwa bersubahat dengan kuasa asing untuk membahayakan keselamatan negara, satu kesalahan yang membawa hukuman penjara sehingga seumur hidup.Human Rights Watch (HRW) turut mengeluarkan kenyataan dari ibu pejabatnya bahawa tawaran itu sebagai "tidak berasas" dan perluasan "kempen ugutan politik China di luar sempadannya."Pengarah Sekutu Asia HRW, Maya Wang, dalam satu kenyataan, berkata kerajaan Hong Kong berusaha keras untuk menganiaya perbezaan pendapat secara aman di dalam Hong Kong dan di luar negara."Menawarkan habuan rentas sempadan adalah cubaan lemah untuk menakut-nakutkan aktivis dan wakil rakyat di luar Hong Kong yang bersuara untuk hak rakyat menentang penindasan Beijing yang semakin meningkat." - AFP

(Foto Fail: Aktivis Hong Kong, Nathan Law/ AFP)


4 terbunuh, 4 cedera dalam insiden tembakan di Philadelphia

NEW YORK, 4 Julai- Empat orang terbunuh dan empat lagi cedera dalam satu insiden tembakan di Philadelphia malam tadi.Jurucakap Jabatan Polis Philadelphia mengesahkan perkara itu namun tiada butiran lanjut mengenainya.Sekitar 8.40 malam, kira-kira 10 minit selepas tembakan kedengaran, pegawai polis melaporkan telah menahan seorang suspek lelaki memakai jaket balistik.Polis juga telah menemui senapang dan pistol di lorong berdekatan.Dilaporkan dua orang yang ditembak adalah juvana, tetapi tidak jelas sama ada mereka adalah antara yang mati.Insiden tembakan dilaporkan telah meletus di bahagian Kingsessing , barat daya Philadelphia iaitu kurang daripada satu batu (1.5 km) dari Sungai Schuykill yang mengalir melalui bandar paling ramai penduduk di Pennsylvania.Rakaman video dari tempat kejadian tembakan menunjukkan beberapa kereta polis diletakkan berhampiran satu persimpangan dengan bahagian jalan ditutup dengan pita kuning merah.Tembakan berlaku sehari selepas kejadian tembakan di sebuah parti blok kejiranan luar di Baltimore, Maryland yang menyebabkan dua orang mati dan 28 yang lain cedera.Polis berkata mereka masih mencari beberapa suspek dalam tembakan itu.- REUTERS

(Seorang pegawai polis di lokasi kajadian tembakan beramai-ramai di parti blok kejiranan luar di Baltimore, Maryland/ REUTERS)


Rusuhan di Perancis atas 'perkauman institusi' - Erdogan

(Presiden Turkiye, Recep Tayyip Erdogan/ AFP)

ISTANBUL, 4 Julai - Presiden Turkiye, Recep Tayyip Erdogan menyifatkan rusuhan di seluruh Perancis berpunca daripada “perkauman institusi” atau perkauman sistematik dan amalan penjajahan negara itu.Pihak berkuasa Perancis kini berusaha keras untuk menghentikan rusuhan yang turut mencetuskan rompakan di seluruh negara, terutama di Paris sejak Nahel M.,17 tahun, warga Perancis berasal dari Algeria ditembak mati dalam sekatan jalan raya oleh seorang pegawai polis pada Selasa lalu.Erdogan menyalahkan pergolakan di Perancis semalam atas faktor "Islamofobia" yang dikaitkannya dengan penjajahan masa lalu Perancis.

(Rusuhan di seluruh Perancis menyebabkan puluhan ribu polis telah dikerahkan di bandar-bandar seluruh negara/ REUTERS)

"Di negara-negara yang terkenal dengan amalan penjajahan, perkauman budaya telah bertukar menjadi perkauman institusi," katanya di televisyen, selepas mempengerusikan mesyuarat mingguan kabinet.“Puncanya di Perancis bermula dengan mentaliti masyarakat yang mengamalkan budaya itu (perkauman institusi). Kebanyakan pendatang dihukum tinggal di ghetto (kawasan perumahan sesak), ditindas, terutamanya orang Islam.”

Beliau turut mengecam kes rompakan yang semakin meningkat susulan rusuhan itu.“Rusuhan jalanan tidak boleh digunakan untuk mencari keadilan. Bagaimanapun, pihak berkuasa harus belajar daripada "kemarahan sosial" itu,” kata Erdogan. - AFP


Gunung berapi Ubinas meletus, Peru isytihar status kecemasan

(Gunung berapi Ubinas menunjukkan tumpahan abu yang mencapai ketinggian 1,700 meter/ Foto: Twitter)

LIMA, 4 Julai -Peru mengisytiharkan status kecemasan di kawasan sekitar gunung berapi Ubinas di wilayah selatan Moquegua.Ia susulan gunung berapi paling aktif di negara itu telah memuntahkan abu selama beberapa hari.Perdana Menteri, Alberto Otarola memberitahu pemberita bahawa status kecemasan mungkin akan diisytiharkan dalam beberapa hari akan datang bagi langkah pencegahan yang diperlukan untuk wilayah itu.Institut Pertahanan Awam Negara (Indeci) dalam satu kenyataan berkata bahawa amaran status kawasan itu telah dinaikkan kepada "oren" daripada kuning mengikut piawaian kebangsaan selepas gunung berapi itu menunjukkan tumpahan abu yang mencapai ketinggian 1,700 meter.Ideci menasihatkan 2,000 penduduk di rantau ini untuk menjauhi gunung berapi dan memastikan pintu dan tingkap ditutup.Pihak berkuasa memaklumkan topeng dan cermin mata telah dihantar kepada penduduk, Pada 2019,  ratusan orang yang tinggal berhampiran gunung berapi Ubinas dipindahkan selepas letupan dan pelepasan abu.Peru Selatan merupakan kawasan di mana terdapat tapak perlombongan penting yang adanya gunung berapi aktif. Peru juga dikenali sebagai "Ring of Fire" Pasifik kerana mempunyai kawasan kejadian gempa bumi dan aktiviti gunung berapi yang tinggi. -REUTERS

(Pekerja membersihkan tumpahan minyak berikutan letusan gunung berapi bawah air di Tonga, Ventanilla, Peru pada 25 Januari 2022/ REUTERS)


Sweden kutuk insiden pembakaran al-Quran, tindakan 'Islamofobia'

(Penyokong gerakan Sadris Iraq mengangkat Al-Quran semasa protes di Basra, mengecam pembakaran kitab suci Islam di Sweden/ AFP)

STOCKHOLM, 3 Julai- Kerajaan Sweden mengecam tindakan membakar al-Quran di luar masjid utama Stockholm dan menyifatkan sebagai tindakan “Islamofobia”, selepas sebuah badan Islam antarabangsa menggesa langkah untuk mengelakkan pembakaran kitab itu pada masa hadapan.“Kerajaan Sweden memahami sepenuhnya bahawa tindakan Islamofobia dilakukan individu semasa demonstrasi di Sweden boleh menyinggung perasaan umat Islam,” kata kementerian luar dalam satu kenyataan."Kami mengutuk sekeras-kerasnya perbuatan ini, yang sama sekali tidak mencerminkan pandangan kerajaan Sweden," tambahnya.Kecaman itu dibuat sebagai tindak balas kepada seruan untuk langkah kolektif untuk mengelak insiden pembakaran al-Quran masa depan daripada Pertubuhan Kerjasama Islam yang berpangkalan di Saudi.Badan 57 anggota itu bertemu di ibu pejabatnya di Jeddah untuk menjawab insiden pada Rabu di mana seorang warga Iraq yang tinggal di Sweden, Salwan Momika, 37, memijak kitab suci Islam itu dan membuka beberapa muka surat.

(Rakyat Iran membakar bendera kebangsaan Sweden semasa demonstrasi di luar kedutaan Sweden di Tehran, mengecam pembakaran kitab suci Islam, 30 Jun 2023/ AFP)

OIC menggesa negara anggota untuk "mengambil langkah bersatu dan kolektif untuk mencegah berulangnya insiden mencemarkan naskhah al-Quran", menurut kenyataan yang dikeluarkan selepas mesyuarat itu.“Membakar al-Quran, atau mana-mana teks suci lain, adalah tindakan yang menyinggung perasaan dan tidak menghormati serta provokasi yang jelas.Ungkapan perkauman, xenofobia dan sikap tidak bertoleransi yang berkaitan tidak diterima di Sweden atau di Eropah,” kata kementerian luar Sweden.Pada masa yang sama kementerian menambah bahawa Sweden mempunyai "hak yang dilindungi oleh perlembagaan untuk kebebasan berhimpun, bersuara dan demonstrasi."Negara-negara termasuk Iraq, Kuwait, Emiriah Arab Bersatu dan Maghribi telah memanggil duta Sweden sebagai protes terhadap insiden pembakaran al-Quran itu.Semalam, Menteri Luar Iran, Hossein Amir-Abdollahian berkata Iran menangguhkan penghantaran duta baharunya ke Sweden, Hojjatollah Faghani berikutan pembakaran itu.Polis Sweden telah memberikan Momika permit selaras dengan perlindungan kebebasan bersuara, tetapi pihak berkuasa kemudiannya berkata mereka telah membuka penyiasatan mengenai "pergolakan terhadap kumpulan etnik," dengan menyatakan bahawa Momika telah membakar halaman dari kitab suci Islam yang sangat dekat dengan masjid itu. -AFP


Serangan besar-besaran tentera Israel, sembilan rakyat Palestin terbunuh

(Penduduk Palestin membakar tayar dan bahan buangan semasa operasi tentera Israel di kem pelarian Jenin di Tebing Barat yang diduduki/ AFP)

JENIN, 4 Julai- Tentera Israel membunuh sembilan rakyat Palestin dalam operasi besar-besaran semalam di Tebing Barat yang diduduki yang dilabelkan tentera sebagai “usaha memerangi keganasan yang meluas,” melibatkan serangan udara dan ratusan tentera.Serbuan dilengkapi kenderaan berperisai, jentolak tentera dan dron dilancarkan di bawah pemerintahan kanan Perdana Menteri, Benjamin Netanyahu menyasarkan bandar utara Jenin yang dikatakan sebagai serangan terbesar di Tebing Barat selama bertahun-tahun.Timbalan Gabenor Jenin, Kamal Abu al-Roub memberitahu, sejak permulaan operasi pada awal pagi semalam kira-kira 3,000 orang telah meninggalkan rumah mereka di kem pelarian Jenin.Tambahnya, penyusunan sedang dibuat untuk menempatkan mereka di sekolah dan tempat perlindungan lain di bandar Jenin.Pertempuran dan letupan menggegarkan bandar dan kem pelarian bersebelahan, kubu kuat militan yang menempatkan kira-kira 18,000 orang, ketika rakyat Palestin membaling batu ke arah tentera dan asap daripada letupan dan penghadang yang terbakar menggelapkan langit, kata seorang wartawan AFP.“Terdapat pengeboman dari udara dan pencerobohan ke atas tanah,” kata Pengarah Bulan Sabit Merah Palestin di Jenin, Mahmoud al-SaadiDilaporkan, sembilan orang terbunuh dan 100 yang lain cedera dengan 20 daripadanya parah.

(Mangsa serangan di bawa ke hospital/ AFP)

Menurut Kementerian Kesihatan Palestin, angka tersebut melebihi angka tujuh maut dalam serbuan Israel di Jenin dua minggu lalu yang menyaksikan penggunaan peluru berpandu helikopter yang jarang berlaku.Netanyahu berkata dalam satu kenyataan bahawa tentera Israel di "sarang pengganas di Jenin" sedang "memusnahkan pusat perintah dan merampas senjata yang banyak".Kementerian luar Palestin menyebut peningkatan itu sebagai "perang terbuka terhadap penduduk Jenin".Jurucakap tentera Daniel Hagari memberitahu bahawa tentera Israel tidak berniat untuk kekal tinggal di kem”, tetapi sedang bersiap sedia untuk situasi yang lebih teruk iaitu pertempuran yang berpanjangan.Tentera berkata, askar dan lelaki bersenjata berbalas tembakan di sebuah masjid di kem Jenin dan senjata serta bahan letupan kemudian ditemui di dalam bangunan itu.

"Saya melihat mereka membawa jentolak ke dalam kem, mereka memusnahkan bangunan... Ini adalah rumah orang," kata penduduk Jenin, Badr Shagoul kepada AFPDi sebuah bilik mayat hospital beberapa mayat kelihatan diselubungi selimut dan yang lainnya berbalut.Seorang wartawan AFP berkata bahawa pertempuran berterusan hingga lewat petang."Dalam tempoh lima tahun yang lalu, ini adalah serbuan yang paling teruk," kata jururawat Qasem Benighader, sambil menyatakan "ramai" pesakit dengan luka peluru dan kecederaan akibat bahan letupan.Israel telah meningkatkan operasi di utara Tebing Barat yang menyaksikan beberapa serangan baru-baru ini ke atas warga Israel serta keganasan peneroka Yahudi yang menyasarkan rakyat Palestin.Penduduk kem Jenin, Mahmoud Hawashin menyifatkan situasi itu sebagai "malapetaka", dan meramalkan bahawa "jika terdapat lebih banyak darah Palestin, akan ada lebih banyak tumpahan darah Israel."Setiausaha Agung PBB Antonio Guterres "sangat prihatin" tentang keganasan itu, dan meminta penghormatan undang-undang kemanusiaan antarabangsa, kata seorang jurucakap dalam satu kenyataan.- AFP


Raja Thailand rasmi pembukaan parlimen

BANGKOK, 3 Julai - Raja Thailand Maha Vajiralongkorn merasmikan pembukaan parlimen, mengatur tapak sebagai percubaan parti progresif baharu iaitu Parti Move Forward (MFP) untuk membentuk kerajaan, selepas kemenangan mengejutnya dalam pilihan raya Thailand enam minggu lalu.Move Forward mendapat sokongan besar daripada pengundi belia dan ibu kota Bangkok hasil kempen besar-besaran di platform media sosial.Ia akan bekerjasama di parlimen dengan parti Pheu Thai selepas kedua-duanya memenangi bahagian besar kerusi dewan, mengalahkan parti yang bersekutu dengan tentera dalam kerajaan semasa.Menandakan penolakan terhadap pimpinan Perdana Menteri Prayuth Chan-ocha, yang mengetuai rampasan kuasa dalam menggulingkan kerajaan yang dipilih pada 2014.Bagaimamanapun parti Pheu Thai dan MFP masih tidak membuat keputusan siapa calon untuk jawatan Speaker Dewan. - REUTERS


Letupan di bangunan pusat bandar Tokyo, bimbangkan penduduk tempatan

TOKYO, 3 Julai - Beberapa pelancong mengalami kecederaan ringan dalam kejadian letupan bangunan di pusat bandar Tokyo.Mangsa cedera menerima rawatan daripada paramedik dan dibantu konsulat agung China di bandar itu.Menurut penyiar awam NHK, api dapat dikawal dan hanya empat orang cedera ringan, punca letupan masih belum diketahui."Terdapat letupan yang sangat kuat pada 2:40 petang. Saya berlari keluar dan melihat perabot dan serpihan kaca bertaburan di merata tempat, dan apabila saya mendongak, asap membubung ke atas,” kata pekerja restoran Shinobu Nakagawa.

Kawasan letupan berlaku adalah berhampiran stesen kereta api dan bar dan restoran yang popular."Terdapat banyak restoran di kawasan ini. Kami juga menggunakan gas di kedai kami, jadi saya fikir kami perlu berhati-hati dengannya. Ia benar-benar berbahaya dan menakutkan," kata pekerja di sebuah kedai karaoke berdekatan, Shigetoshi Yano. - REUTERS


Insiden rusuhan di Perancis, China nasihat rakyatnya berhati-hati

BEIJING, 3 Julai - Rakyat China yang berada di Perancis dinasihatkan supaya berhati-hati, selepas sebuah bas yang membawa pelancong China di Marseille dipecahkan dalam kejadian rusuhan besar-besaran.Insiden itu mengakibatkan beberapa beberapa penumpang mengalami kecederaan, mereka dibantu konsulat agung China di bandar itu dan menerima rawatan kecemasan, kata kementerian luar Wang Wenbin pada taklimat di Beijing.Rusuhan berlaku sejak beberapa hari lalu, sejak kejadian seorang remaja keturunan Afrika Utara ditembak mati polis pada Selasa.

Pelancong China tersebut menamatkan perjalanan mereka lebih awal daripada jadual dan telah meninggalkan Perancis, tambah Wang. - REUTERS


Hujan berterusan Jepun beri amaran tanah runtuh

TOKYO, 2 JULAI – Agensi kaji cuaca Jepun menasihatkan orang ramai di barat dan timur Jepun hari ini untuk terus berjaga-jaga terhadap tanah runtuh di kawasan yang dilanda hujan lebat, lapor Xinhua.Agensi tersebut memberi amaran bahaya bahawa suhu dijangka meningkat berikutan aliran udara panas dari selatan.Menurut Agensi Meteorologi Jepun (JMA), suhu di negara itu dijangka meningkat lebih 30 darjah Celsius di kawasan barat dan timur Jepun hari ini.Manakala suhu di kawasan pedalaman mungkin mencecah sekitar 35 darjah Celsius.Pegawai berkata suhu tinggi boleh menyebabkan keadaan atmosfera tidak stabil, menggesa orang ramai berwaspada terhadap hujan lebat, kilat dan angin kencang.

(Jepun pernah dilanda banjir pada tahun lalu/FOTO REUTERS)


'Sak Surin' selamat tiba di Thailand

(Sak Surin dihantar pulang ke Thailand awal pagi semalam/FOTO AFP)

BANGKOK, 3 Julai - Seekor gajah yang dihadiahkan kepada Sri Lanka pada 2001, selamat tiba di Thailand pada Ahad, susulan aduan yang dibuat oleh kumpulan hak asasi haiwan mengenai kemungkinan berlakunya penganiayaan terhadap mamalia itu.Selepas lima jam penerbangan, Sak Surin yang berusia 29 tahun itu tiba di Chiang Mai kira-kira pukul 2.00 petang Ahad.Menurut kenyataan Kementerian Sumber Asli dan Alam Sekitar, Sak Surin seberat 4,000 kilogram diangkut menggunakan treler ke Pusat Pemuliharaan Gajah Thailand (TECC) di Lampang untuk diberikan rawatan perubatan dan menjalani kuarantin selama 30 hari.Gajah jantan itu diletakkan di dalam peti keluli gergasi yang dibina khas sebelum diangkut oleh pesawat kargo dan berlepas dari lapangan terbang di Colombo pada Ahad pagi.Menteri Sumber Asli dan Alam Sekitar Varawut Silpa-archa turut berada di lapangan terbang.Sejurus tiba, doktor haiwan melakukan pemeriksaan kesihatan ke atas gajah itu dan keadaannya dilaporkan normal.Kerajaan Thailand memperuntukkan 19.5 juta baht untuk membawa pulang Sak Surin.Sak Surin, satu daripada tiga ekor gajah yang dihadiahkan oleh Thailand kepada Sri Lanka sebagai duta muhibah. Bagaimanapun, tahun lalu, kumpulan hak asasi haiwan telah membuat aduan yang mendakwa gajah itu dianiaya, mengakibatkan kesihatannya merosot.Media melaporkan Sak Surin yang juga dikenali sebagai Muthu Raja didapati sakit ketika diselamatkan pada tahun lepas.Gajah itu dikatakan telah dipaksa bekerja dengan kru pembalakan dan mengalami kecederaan tetapi tidak dirawat dan diabaikan. -BERNAMA

(Sak Surin, satu daripada tiga ekor gajah dihadiahkan oleh Thailand kepada Sri Lanka sebagai duta muhibah/FOTO AFP)

BERITA BERKAITAN:Sak Surin gajah 'teraniaya' dihantar pulang hari iniGajah Thailand yang didakwa diabaikan bersedia untuk dihantar pulang


2 terbunuh, 28 lagi cedera insiden tembakan di Baltimore

AMERIKA SYARIKAT, 3 Julai - Sekurang-kurangnya dua orang terbunuh dan 28 yang lain cedera dalam kejadian tembakan beramai-ramai di Baltimore, Maryland, awal pagi tadi.Mangsa, seorang wanita berusia 18 tahun dan lelaki berusia 20 tahun terbunuh manakala tiga mangsa lagi dalam keadaan kritikal, menurut polis.

Laporan menyebut mangsa berumur lingkungan 13 - 32 tahun. Kejadian berlaku di sebuah bandar kira-kira 64 kilometer utara dari Washington DC."Siasatan sedang dijalankan dan kami tidak akan berhenti sehingga penyerang bertanggungjawab atas kejadian itu dikenal pasti," kata Datuk Bandar Brandon Scott dan polis dalam satu kenyataan bersama.Pihak berkuasa sedang berusaha untuk mengenal pasti suspek dan motif serangan tembakan berkenaan.

(Insiden berlaku di blok "Brooklyn Day" pada malam Ahad/FOTO REUTERS)

Tragedi itu menggemparkan bandar itu pada percutian hujung minggu apabila rakyat Amerika kebiasaannya berkumpul untuk sebuah pesta perarakan, barbeku dan juga pertunjukan bunga api.Insiden itu berlaku selepas pesta tengah malam di blok ''Brooklyn Day'' terletak di Brooklyn Homes di Baltimore yang dihadiri ratusan orang ramai.Seorang saksi memberitahu stesen TV Fox 45 bahawa mereka telah mendengar 20 hingga 30 tembakan dilepaskan. Kesemua mangsa yang cedera akibat insiden itu dihantar ke hospital untuk rawatan lanjut. - REUTERS


12 lelaki bersenjata serang anggota polis, empat terbunuh di Balochistan

QUETTA, 3 Julai – Empat pegawai keselamatan terbunuh dalam kejadian tembak-menembak di wilayah Balochistan barat daya Pakistan kelmarin, kata pegawai, dalam serangan yang didakwa oleh Taliban Pakistan.Kira-kira 12 lelaki bersenjata menyerang anggota polis dan pegawai Frontier Constabulary tentera di pusat pemeriksaan lebuh raya di daerah Zhob yang menyebabkan pertempuran bersenjata selama dua jam.“Empat daripada pegawai keselamatan, termasuk tiga anggota polis dan seorang pegawai Frontier Corps, terbunuh dalam serangan itu. Salah seorang penyerang yang disyaki juga telah terbunuh namun belum dikenal pasti,” kata pesuruhjaya Zhob, Saeed Umrani, kepada AFP.Tiga yang lain cedera, kata pegawai.April lalu, empat maut, manakala 15 lagi cedera dalam serangan bom yang menyasarkan sebuah kenderaan polis di kawasan pasar di bandar Quetta, barat daya Pakistan.Taliban Pakistan meningkatkan serangan ke atas pasukan keselamatan sejak bulan lalu, apabila mereka secara sebelah pihak menamatkan gencatan senjata selama sebulan dengan kerajaan Pakistan.Keganasan itu merenggangkan hubungan antara kerajaan Pakistan dan pemimpin Taliban Afghanistan, yang menjadi perantara gencatan senjata pada Mei lalu.Tehrik-e Taliban Pakistan (TTP) melancarkan pemberontakan di Pakistan sejak 15 tahun lalu, memperjuangkan penguatkuasaan undang-undang Islam yang lebih ketat, pembebasan anggota mereka yang berada dalam tahanan kerajaan dan pengurangan kehadiran tentera Pakistan di kawasan bekas suku kaum di negara itu. – AFP


Rejim Israel bunuh seorang rakyat Palestin

(Tentera Israel berhampiran Nablus di Tebing Barat/FOTO AFP)

NABLUS, 3 Julai - Tentera Israel membunuh seorang rakyat Palestin manakala seorang cedera dalam serbuan di Tebing Barat semalam, menurut kenyataan Kementerian Kesihatan Palestin."Seorang rakyat terbunuh dan seorang lagi cedera parah dalam pengeboman ke atas Jenin," kata kementerian kesihatan.Tentera rejim itu telah menyerang pusat operasi yang didakwa sebagai pusat arahan untuk ''Jenin Briged'', iaitu pejuang Palestin.Bandar Jenin di Tebing Barat utara dan kem pelarian kawasan yang sering berlaku tercetusnya peperangan antara tentera Israel dan pejuang Palestin.Tentera Israel kerap menyerbu kem pelarian di bandar Jenin, Tebing Barat dan membunuh puluhan ribu pejuang Palestin dalam operasi mereka. - AFP

(Seorang askar Israel melemparkan bom tangan ke arah rakyat Palestin di Perkampungan Kofr Qadom di Tebing Barat pada Jumaat/FOTO AFP)


Kerajaan Sweden kutuk 'Islamofobia' pembakaran teks Al-Quran

(Polis berkawal di luar Kedutaan Sweden di Teheran, pada 30 Jun/REUTERS)

STOCKHOLM, 2 Julai- Kerajaan Sweden mengecam pembakaran teks Al-Quran di luar masjid utama Stockholm dan memanggilnya sebagai tindakan "Islamofobia".“Kerajaan Sweden memahami sepenuhnya bahawa tindakan Islamofobia yang dilakukan oleh individu semasa demonstrasi di Sweden boleh menyinggung perasaan umat Islam,” jelas Kementerian Luar dalam satu kenyataan."Kami mengutuk sekeras-kerasnya perbuatan ini, yang sama sekali tidak mencerminkan pandangan kerajaan Sweden," tambahnya.Kecaman itu dibuat sebagai tindak balas kepada seruan Pertubuhan Kerjasama Islam (OIC) agar langkah kolektif diambil bagi mengelak perkara berkenaan berulang lagi pada masa depan.Badan 57 anggota itu mengadakan persidangan luar biasa di ibu pejabatnya untuk membincangkan perbuatan seorang warga Iraq yang tinggal di Sweden, Salwan Momika, 37, membakar, memijak dan membuka mengoyakkan beberapa muka surat daripada naskhah kitab suci Islam itu.OIC menggesa negara anggota supaya "mengambil langkah bersatu dan kolektif untuk mencegah berulangnya insiden penodaan salinan Al-Quran," menurut kenyataan OIC yang dikeluarkan selepas persidangan."Membakar teks Al-Quran, atau teks suci mana-mana agama adalah tindakan yang menyinggung perasaan dan tidak menghormati serta provokasi yang jelas."Ungkapan perkauman, xenofobia dan sikap tidak bertoleransi yang berkaitan tidak mempunyai tempat di Sweden atau di Eropah," tegas Kementerian Luar Sweden.Kementerian itu pada masa sama menambah bahawa Sweden mempunyai "hak yang dilindungi oleh perlembagaan untuk kebebasan berhimpun, bersuara dan berdemonstrasi."Beberapa negara termasuk Iraq, Kuwait, Emiriah Arab Bersatu dan Maghribi telah memanggil duta Sweden untuk menyatakan bantahan terhadap insiden itu.Termasuk tindakan polis Sweden memberikan Momika permit yang dikatakan selaras dengan perlindungan kebebasan bersuara. -AFP

(Seorang ulama memegang Al-Quran di luar kedutaan Sweden/AFP)


Penduduk Palestin dibelasah, dihalang tentera Israel ke Masjid Al-Aqsa

TEBING BARAT, 2 Julai - Tentera Israel sekali lagi mencetus protes terhadap penduduk Palestin.Penduduk Palestin diserang ketika mereka dalam perjalananan untuk menunaikan solat di Masjid Al-Aqsa di Baitulmaqdis.Mangsa ditahan tentera rejim ketika tiba di perkarangan masjid, sebelum diserang dan dihalau keluar.Selain menghalang umat Islam menunaikan ibadah, tentera Yahudi juga menutup salah satu pintu pagar masjid sehingga tercetusnya protes di lokasi tersebut.Dalam insiden berasinga, seorang petani Palestin juga ditahan, manakala seorang lagi dibelasah tentera Israel.Insiden berlaku ketika mereka cuba bersemuka penduduk haram Yahudi yang turut membawa senjata di daerah Kafr ad-Dik.Anak mangsa memberitahu, penduduk haram Yahudi melepaskan binatang ternakan mereka ke kawasan pertanian milik bapanya sesuka hati - REUTERS


Sak Surin gajah 'teraniaya' dihantar pulang hari ini

(Sak Surin sedang berehat di dalam air sambil menerima bantuan perubatan, di Taman Zoologi Dehiwala di Colombo/FOTO REUTERS)

COLOMBO, 2 Jun - Seekor gajah Thailand yang dihadiahkan kepada Sri Lanka dua dekad lalu, Sak Surin, telah diterbangkan pulang ke negara kelahirannya hari ini.Sak Surin dibawa pulang ke Thailand selepas kumpulan hak asasi haiwan membuat aduan berhubung penganiayaan terhadap gajah itu tahun lalu.Pihak berkuasa Thailand telah menghadiahkan Muthu Raja yang berusia 29 tahun - juga dikenali sebagai Sak Surin di Thailand - kepada Sri Lanka pada tahun 2001.Thailand menuntut Sak Surin dikembalikan selepas dakwaan gajah itu diseksa dan diabaikan ketika ditempatkan di sebuah kuil Buddha di selatan negara pulau itu.Mamalia seberat 4,000kg itu diterbangkan dari lapangan terbang Colombo pada pagi Ahad menggunakan penerbangan komersial.Penghantaran pulang mamalia itu menelan belanja AS$700,000 (RM3.26 juta).Menurut pengurus lapangan terbang Colombo, pesawat kargo Ilyushin IL-76 yang membawa Muthu Raja berlepas sekitar 7.40 pagi tadi waktu tempatan.

(Sak Surin selepas menerima bantuan perubatan sebelum dihantar pulang ke Thailand/FOTO REUTERS)

Selepas mendarat di Chiang Mai, gajah itu akan dikuarantin di rizab alam semula jadi yang berdekatan.Seramai empat orang pengendali dari Thailand bersama seorang penjaga Sri Lanka mengiringi gajah itu ketika dalam penerbanganan yang diawasi melalui dua kamera CCTV dan pemantauan kesihatan gajah itu semasa transit.Gajah merupakan mamalia darat yang dianggap suci di Sri Lanka dan dilindungi oleh undang-undang.Persatuan haiwan yang dikenali Rally for Animal Rights and Environment (RARE), mengetuai kempen menyelamatkan Muthu Raja dari Kuil menyatakan rasa sedih atas kepulangan mamalia itu.RARE turut mendesak pihak berkuasa mendakwa mereka yang tidak bertanggungjawab kerana mengabaikan haiwan itu.Sementara itu, kumpulan nasionalis pula mengadakan bantahan di luar kedutaan Thailand di Colombo pada Khamis lalu, menuntut agar haiwan itu kekal di Sri Lanka bagi tempoh enam bulan lagi.+Perdana Menteri Dinesh Gunawardena memberitahu parlimen pada Jun, bahawa beliau secara peribadi menzahirkan rasa kekesalan kepada raja Thailand atas keadaan gajah itu.Dalam pada itu, Menteri alam sekitar Thailand, Varawut Silpa-archa menyatakan bahawa kerajaan Thailand telah menghentikan penghantaran gajah ke luar negara. - AFP

BERITA BERKAITAN:Gajah Thailand yang didakwa diabaikan bersedia untuk dihantar pulang


45,000 anggota keselamatan Perancis dikerah tangani rusuhan

(Lebih 40,000 polis dikerahkan di seluruh Perancis untuk menangani situasi rusuhan/FOTO REUTERS)

PARIS, 2 Julai - Seramai 45,00 anggota keselamatan yang dilengkapi dengan kenderaan perisai ringan dikerah bagi menangani protes keganasan di negara itu yang kini memasuki hari keempat berturut-turut selepas kejadian polis menembak mati seorang remaja.Menteri Dalam Negeri, Gerad Darmanin berkata, polis bersama anggota keselamatan lain termasuk pasukan separa tentera gendarmes dikerahkan ke seluruh negara.Arahan itu bagi menghentikan rusuhan yang tercetus selepas tindakan seorang polis menembak mati Nahel, 17, di pinggir bandar Paris pada Selasa lalu ketika pemeriksaan trafik.Rompakan bertopeng turut dilaporkan berlaku di bandar Lyon, Marseille dan Grenoble.Mereka dipercayai kumpulan perusuh merompak kedai selain membakar kereta dan tong sampah.Dalam kejadian itu, polis melepaskan gas pemedih mata di bandar selatan Marseille selepas penunjuk perasaan melemparkan objek ke arah kenderaan polis di daerah Vieux-Port.Sekurang-kurangnya 492 bangunan rosak dan 2,000 kenderaan dibakar dalam rusuhan di seluruh negara.

(Lokasi kejadian yang dipercayai Nahel ditembak mati seorang polis pada Selasa lalu/FOTO Twitter)

Perdana Menteri, Elisabeth Borne juga mengarahkan pembatalkan acara berskala besar seperti konsert di seluruh negara.Susulan protes yang berlarutan itu, perkhidmatan pengangkutan awam seperti bas dan trem dihentikan.Penjualan bunga api dan cecair mudah terbakar juga diharamkan.Selasa lalu, Nahel ditembak ketika cubaan melarikan diri semasaa ditahan polis.Kematian Nahel mencetuskan protes besar-besaran di beberapa pinggi bandar Paris.Nahel didakwa melanggar peraturan lalu lintas ketika memandu keretanya.Insiden itu mencetus kemarahan terhadap polis dan bermotif perkauman walaupun anggota polis yang menembak mangsa sudah memohon maaf kepada keluarga.Presiden Perancis Emmanuel Macron mengecam dan menyifatkannya sebagai `eksploitasi yang tidak boleh diterima terhadap kematian seorang remaja’. – AFP

(Pasukan bomba berusaha memadam kereta yang dibakar oleh perusuh ketika protes di Nanterre/FOTO AFP)

BERITA BERKAITAN:Remaja 17 tahun maut ditembak di Paris Empat kritikal akibat letupan bangunan di ParisPuluhan cedera, protes bertukar ganas di Paris40,000 anggota polis dikerah tangani rusuhan di PerancisRusuhan di Perancis bertambah buruk selepas polis tembak remaja


Kes bunuh diri di Singapura meningkat dalam tempoh 22 tahun

(Pertubuhan bukan kerajaan, Samaritans of Singapore (SOS) mendedahkan kes bunuh diri meningkat/FOTO AFP)

SINGAPURA, 2 Julai - Kes bunuh diri di republik itu mencatatkan peningkatan ketara hampir 26 peratus, dedah sebuah pertubuhan bukan kerajaan (NGO) Samaritans of Singapore (SOS).Angka itu dikatakan mencecah paras tertinggi dalam tempoh lebih 20 tahun.Statistik terkini menunjukkan sejumlah 476 kes bunuh diri dilaporkan di Singapura pada tahun lalu.Kes bunuh diri tahun lalu mencatatkan 'peningkatan membimbangkan' iaitu setinggi 25.9 peratus berbanding 378 kes yang dilaporkan pada 2021.Menurut pertubuhan itu, data dikeluarkan berdasarkan laporan Pihak Berkuasa Imigresen dan Pusat Pemeriksaan (ICA).Isu yang kerap dikemukakan oleh individu yang mendapatkan perkhidmatan pertubuhan itu adalah masalah keluarga, pekerjaan, kewangan dan hubungan cinta. Kes bunuh diri itu merangkumi pelbagai peringkat umur terutamanya golongan warga emas dan kalangan belia.Bagi empat tahun berturut-turut, SOS berkata kes bunuh diri kekal punca utama kematian bagi golongan muda berusia 10 hingga 29 tahun.Angka itu melibatkan kira-kira satu pertiga daripada semua kematian yang dilaporkan sebagai kes bunuh diri.

Menurut SOS, kes bunuh diri melibatkan golongan berusia antara 70 hingga 79 tahun merekodkan kenaikan paling ketara iaitu sebanyak 60 peratus berbanding 2021 iaitu 30 orang.Tambahnya, golongan itu pernah mendapatkan bantuan bagi masalah kesihatan, keluarga dan rasa kesunyian.Daripada jumlah kes kematian akibat bunuh diri dilaporkan tahun lalu, seramai 317 adalah lelaki sementara baki 159 merupakan wanita.Manakala, menurut Pertubuhan Kesihatan Sedunia (WHO), bagi peringkat global, bunuh diri adalah punca utama kematian yang keempat dalam kalangan mereka yang berumur 15 hingga 29 tahun.Ketua Eksekutif SOS Gasper Tan berkata bunuh diri adalah "isu kompleks yang dipengaruhi oleh pelbagai faktor, termasuk cabaran kesihatan mental, tekanan sosial dan ketidaktentuan ekonomi".“Kami mengenal pasti setiap keadaan, dan komited untuk terus mengambil langkah proaktif untuk menangani peningkatan jumlah bunuh diri dan memberikan sokongan kepada mereka yang memerlukan,” tambahnya.Lebih daripada 700,000 orang di seluruh dunia mati akibat bunuh diri setiap tahun, kata WHO. - AFP


6 terkorban kebakaran kelab malam di Kemboja

PHNOM PENH, 2 Julai - Sekurang-kurangnya enam orang maut dalam kebakaran di sebuah kelab malam di ibu negara Kemboja hari ini, kata polis.Dalam kejadian awal petang itu mengorbankan empat lelaki dan dua lagi wanita, menurut jurucakap polis perbandaran Phnom Penh, San Sok Seiha.Katanya, pasukan bomba mengambil masa untuk memadam kebakaran itu.Pihak berkuasa juga sedang menyiasat punca kebakaran."Kami tidak tahu lagi jika ada lebih banyak mangsa yang terlibat," kata Sok Seiha.Katanya, pihak polis sedang menunggu untuk memasuki kelab yang terbakar itu.Disember tahun lalu, berlaku kebakaran di sebuah kasino di sempadan Thai-Kemboja yang mengorbankan 26 orang dan beberapa orang yang terperangkap dalam kompleks besar itu cuba melompat keluar melalui tingkap ketika pasukan penyelamat cuba mendapatkan mereka.Punca kebakaran tragik itu dipercayai akibat lebihan bekalan elektrik yang digunakan oleh kompleks berkenaan untuk sambutan Krismas sehingga menyebabkan berlaku litar pintas. - AFP


Wartawan cedera ditembak di Filipina

(Salah seorang ahli Kesatuan Kebangsaan Wartawan Filipina melakukan protes terhadap serangan terhadap media/FOTO AFP)

MANILA, 2 Julai – Seorang wartawan antara lima orang yang cedera dalam serangan hendap di Manila, kata ketua polis daerah, Brigedier Jeneral Nicolas Torre.Joshua Abiad, seorang jurugambar untuk tabloid Remate yang berpangkalan di Manila cedera di lengan apabila lelaki bersenjata menyerang kenderaannya. Abiad merupakan salah seorang wartawan yang disenarai pendek menjadi sasaran serangan itu.Anak dan saudara kandung lelakinya, sedang menerima rawatan di sebuah hospital di ibu negara Filipina, tambah Torre.Abiad serta mangsa yang lain mengalami kecederaan termasuk anak dan abangnya.Kesemua mereka menerima rawatan di sebuah hospital di ibu negara Filipina tambah Torre.

(Perarakan membantah melakukan serangan kekerasan dan pembunuhan terhadap wartawan/FOTO AFP)

Bagaimanapun, Torre dalam satu temu bual bersama stesen radio Manila DWPM memberitahu bahawa kejadian itu boleh dikaitkan dengan laporannya sebelum ini yang mendokumentasikan membanteras aktiviti dadah haram.Abiad seorang pemberita yang menjadi saksi kepada beberapa kes dadah serta polis, sehingga mahkamah mengeluarkan perintah kepada individu terlibat untuk memberi kenyataan, kata Ketua Polis Manila Mejar Jeneral Edgar Okubo tanpa menamakan mahkamah atau kes tersebut."Perbuatan keji ini bukan sahaja serangan terhadap individu tetapi kebebasan akhbar di negara itu yang menjadi nilai pegangan sebagai masyarakat," kata Okubo menerusi satu kenyataan.Filipina antara negara kepulauan di Asia Tenggara tempat paling berbahaya di dunia untuk wartawan, dan kebanyakan pelakunya tidak akan dihukum jika berlakunya pembunuhan.Pada tahun lalu, tiga orang wartawan dibunuh. Filipina menduduki tempat ketujuh dalam Jawatankuasa Melindungi Wartawan ''Indeks Impunity'' yang mana pembunuhan terhadap wartawan tidak dapat diselesaikan.Wartawan di Manila jarang sekali untuk diserang berbanding penyiar radio di luar ibu kota yang sering menjadi sasaran. - AFP


Mozambique kembali aman, penduduk pulang ke kediaman masing-masing

MAPUTO, 2 Julai- Penduduk pekan Palma di utara Mozambique kini kembali berpindah semula ke kediaman yang telah mereka tinggalkan sebelum ini, selepas dua tahun operasi memerangi keganasan dijalankan.Situasi aman yang dinikmati kini adalah selepas Rwanda menghantar pasukan bersama bagi membantu operasi memerangi keganasan di negara itu pada Julai 2021.Keadaan itu telah menyaksikan sebanyak 80% penduduk pulang dan mula menetap di pekan yang dahulu dikosongkan.Menteri Pertahanan Mozambique, Cristovao Artur Chume berkata kerjasama dengan kerajaan Rwanda akan diteruskan sebagai usaha mengekalkan keamanan."Kami telah bersetuju dengan Presiden Rwanda. Seterusnya, kami akan mewujudkan syarat untuk kepulangan rakyat dan kami telah melakukannya tetapi kami masih mempunyai proses yang panjang," kata Cristovao kepada media tempatan.Pada Jun 2021, Sidang Kemuncak Luar Biasa Komuniti Pembangunan Afrika Selatan (SADC) meluluskan cadangan untuk penempatan pasukan SADC di Mozambique untuk memerangi aktiviti pengganas di Wilayah Cabo Delgado.Ia kemudian telah memperoleh sokongan Presiden Rwanda, Paul Kagame yang ketika itu menghantar tentera bagi membantu Mozambique dengan operasinya.- AFP

(Menteri Pertahanan Mozambique, Cristovao Artur Chume)


Parti politik di Kemboja lancar kempen pilihan raya umum

(Penyokong Hun Sen dan CPP hadir pada kempen PRU di Phnom Penh/REUTERS)

PHNOM PENH, 1 Julai– Sebanyak 18 parti-parti politik di Kemboja memulakan kempen pilihan raya umum selama tiga minggu bermula hari ini, lapor Xinhua.

Lebih 9.7 juta rakyatnya akan melaksanakan tanggungjawab memilih wakil rakyat bagi 125 kerusi dalam pilihan raya yang bakal berlangsung pada 23 Julai, menurut Jawatankuasa Pilihan Raya Kebangsaan (NEC).Perdana Menteri Kemboja Samdech Techo Hun Sen, iaitu presiden Parti Rakyat Kemboja (CPP) menghadiri perhimpunan yang diadakan di Pulau Diamond di ibu negara Phnom Penh.Berucap pada perhimpunan itu, Hun Sen berkata pilihan raya akan datang adalah peristiwa politik yang bersejarah dan penting bagi negara, dan CPP telah meluluskan sokongan untuk pemilihan semula beliau.Hun Sen berkata manifesto parti pada 2023-2028 direka untuk memastikan perlindungan keamanan dan kemampanan negara serta menambah baik kehidupan rakyat ke arah merealisasikan wawasan Kemboja untuk menjadi negara berpendapatan sederhana atas menjelang 2030 dan negara berpendapatan tinggi menjelang 2050.

Beliau juga menjanjikan penjagaan kesihatan percuma diperluas kepada golongan rentan dan latihan vokasional dan teknikal percuma untuk golongan muda daripada keluarga miskin.CPP akan terus menjalin persahabatan dan kerjasama dengan semua negara, menyumbang kepada keamanan, kestabilan, keselamatan, kerjasama dan kemakmuran di rantau ini dan dunia, sambil menentang segala bentuk campur tangan luar.CPP telah memerintah negara Asia Tenggara itu sejak 1979.Pada pilihan raya umum 2018 yang lalu, CPP memenangi kesemua 125 kerusi Dewan Negara.Parti-parti politik lain termasuk Parti Bersatu Kebangsaan Khmer dan Parti Anti-Kemiskinan Khmer turut mengadakan perhimpunan di bahagian lain ibu kota.Kempen pilihan raya akan berlangsung sehingga 21 Julai.-BERNAMA-XINHUA


25 terbunuh selepas bas terbakar di India

MUMBAI, 1 Julai- Sekurang-kurangnya 25 orang terbunuh dan lapan lagi cedera selepas sebuah bas terbakar semalam di lebuh raya di barat India, kata polis.Dilaporkan, bas tersebut sedang dalam perjalanan ke bandar Pune melanggar tiang dan terbalik selepas tengah malam, menyebabkan tangki diesel terbakar.Pegawai kanan polis, Baburao Mahamuni, memberitahu AFP bahawa terdapat kira-kira 30 hingga 35 orang di dalam bas dan mengesahkan seramai 25 mangsa maut selain lapan lagi cedera.Mereka yang cedera termasuk pemandu bas, dimasukkan ke hospital berhampiran lokasi nahas di Maharashtra iaitu kira-kira 400 kilometer (km) di timur Mumbai.Polis berkata mereka sudah melakukan siasatan ke atas nahas itu.

(Keadaan bas terbakar yang meragut 25 nyawa di lebuh raya barat India/ AFP)

Superintendan Sunil Kadasane, berkata keutamaan pada masa ini adalah untuk mengenal pasti mayat dan menyerahkannya kepada ahli keluarga mereka.Imej menunjukkan bas yang hangus terbakar itu berada dalam keadaan terbalik di lebuh raya.Menurut pegawai polis, tiga kanak-kanak adalah antara yang maut.Perdana Menteri, Narendra Modi, menerusi Twitter, berkata beliau sangat sedih dengan kemalangan bas yang dahsyat di Buldhana."Doa dan ingatan saya bersama keluarga mangsa yang kehilangan nyawa. Semoga yang cedera cepat sembuh," katanya.Ketua Menteri Maharashtra, Eknath Shinde, berkata beliau berduka cita atas kemalangan itu dan menjanjikan pampasan sebanyak 500,000 rupee (RM28,400) kepada keluarga mangsa yang terkorban.Kemalangan adalah perkara biasa di jalan raya India yang luas dan tidak diselenggara dengan baik serta berbahaya.Menurut laporan Bank Dunia yang dikeluarkan pada 2021, India menyumbang 11 peratus daripada jumlah kematian jalan raya global walaupun hanya mempunyai satu peratus daripada kenderaan di dunia.Laporan yang sama menganggarkan berlaku 150,000 kematian akibat kemalangan kereta di India setiap tahun, atau seorang setiap empat minit.Ia menambah bahawa kemalangan jalan raya merugikan ekonomi India sekitar AS$75 bilion (RM350 bilion) setiap tahun, dengan perbelanjaan perubatan dan kehilangan pendapatan menyebabkan ramai mangsa yang terselamat daripada kemalangan menjadi miskin. - AFP


Bekas Presiden Bolsonaro dihalang bertanding hingga 2030- Mahkamah Brazil

(Bekas Presiden Brazil, Jair Bolsonaro/ AFP)

RIO DE JANEIRO, 1 Julai - Mahkamah Pilihan Raya Tertinggi Brazil pada Jumaat memutuskan bahawa bekas presiden Jair Bolsonaro tidak dibenarkan bertanding selama lapan tahun kerana salah guna kuasa, lapor Agensi Akhbar Jerman (dpa).

Jika keputusan itu muktamad, ini bermakna bekas pemimpin sayap kanan itu akan dihalang daripada bertanding pilihan raya presiden pada 2026.Pegawai pembela akan memfailkan rayuan berhubung keputusan itu.Empat hakim mengundi menyokong larangan itu, manakala seorang lagi menentang, menurut laporan di televisyen Brazil pada Jumaat.Pejabat peguam negara menuduh Bolsonaro menimbulkan keraguan terhadap sistem pilihan raya Brazil semasa pertemuan dengan diplomat asing pada Julai 2022.Bolsonaro mendakwa bahawa sistem pilihan raya tidak selamat dan boleh dimanipulasi.Sistem pilihan raya Brazil berbentuk elektronik dan lulus ujian keselamatan Mahkamah Pilihan Raya Tertinggi Brazil pada Mei lalu.Bagaimanapun, Bolsonaro berulang kali meragui kebolehpercayaan sistem itu dan tidak pernah mengaku kalah dalam pilihan raya pada Oktober menentang pemimpin kiri yang juga Presiden terkini Luiz Inácio Lula da Silva. -BERNAMA

(Bekas Presiden Brazil Jair Bolsonaro bercakap dengan media sebaik tiba di Lapangan Terbang Antarabangsa Brasilia, Brazil/ REUTERS)


Gempa sederhana di Pulau Jawa: 10 cedera, berlaku kerosakan kecil

JAKARTA, 1 Julai -Gempa bumi berukuran 6.4 magnitud melanda pulau Jawa di Indonesia petang semalam, mencederakan sekurang-kurangnya 10 orang, manakala seorang maut akibat serangan jantung semasa gempa itu, kata agensi mitigasi bencana (BNPB) negara itu.Gegaran itu menyebabkan kerosakan kecil kepada ratusan rumah, beberapa pejabat, kemudahan kesihatan dan pendidikan di wilayah Yogyakarta dan wilayah Jawa Tengah, kata jurucakap agensi itu ,Abdul Muhari.Agensi geofizik Indonesia (BMKG) berkata gempa yang melanda pada kedalaman 25 km (15 batu), dirasai di beberapa bandar di wilayah Yogyakarta serta timur dan tengah Jawa, pulau paling ramai penduduk di Indonesia. Tiada amaran tsunami dikeluarkan.Indonesia, di Asia Tenggara melintasi"Cincin Api Pasifik", zon seismik yang sangat aktif di mana plat berbeza di kerak bumi bertemu dan mencetuskan sejumlah besar gempa bumi dan gunung berapi.- REUTERS


13 maut akibat gelombang haba melampau di AS

(Petugas perubatan membantu pesakit yang sakit dada selepas bekerja di luar selama berjam-jam semasa gelombang panas, di Eagle Pass, Texas/ AFP)

HOUSTON, 1 Julai- Sekurang-kurangnya 13 orang maut akibat gelombang haba melampau yang melanda selatan Amerika Syarikat selama dua minggu.Menurut pegawai, udara di bahagian lain negara itu juga tercemar akibat kebakaran hutan di Kanada.Jumlah kematian tertinggi iaitu 11 orang, didaftarkan di Webb County, Texas, berhampiran sempadan Mexico.“Sehingga Rabu, terdapat 11 jumlah kematian."Sepuluh adalah penduduk Webb County, kematian kesebelas adalah dari daerah jiran yang dibawa ke hospital tempatan dan malangnya meninggal dunia," kata pegawai tempatan dalam satu kenyataan kepada AFP. Seorang kanak-kanak berusia 14 tahun meninggal dunia minggu lalu ketika dia mendaki di Taman Negara Big Bend di Texas, di mana suhu mencecah 119 Fahrenheit (48 Celsius). Malangnya, bapa tiri mangsa meninggal dunia dalam kemalangan kereta ketika dia bergegas untuk menyelamatkan kanak-kanak itu.Manakala seorang wanita berusia 62 tahun meninggal dunia di Louisiana minggu lalu, selepas ribut yang menyebabkan beribu-ribu keluarga hidup tanpa bekalan elektrik dan tanpa penghawa dingin, menurut pegawai tempatan.Dalam beberapa hari kebelakangan ini, suhu di beberapa bandar di selatan AS terasa seperti 113 darjah Fahrenheit, dengan turapan retak di Houston, Texas dan pihak berkuasa menubuhkan pusat penyejukan di bandar dengan 2.3 juta.

(Papan tanda bertulis ‘Its too hot’ di Congress Avenue di Austin, Texas / AFP)

Sementara itu, Kanada terus bertempur dengan musim kebakaran hutan terburuk dalam sejarahnya.Dilaporkan fenomena itu diburukkan lagi dengan perubahan iklim yang disebabkan oleh manusia.Apabila asap melayang ke selatan, sebahagian besar Amerika Syarikat yang menempatkan lebih 120 juta orang, dari Midwest ke Pantai Timur, kekal di bawah amaran kualiti udara.Di New York dan Philadelphia, udara dianggap tidak sihat, menurut platform kerajaan AirNow.Makluman kualiti udara juga dikeluarkan di wilayah Ontario Kanada, serta kebanyakan Tasik Besar Amerika Utara dan sebahagian Minnesota, Carolina Utara dan Georgia.Asap dari kebakaran hutan juga telah melayang merentasi Lautan Atlantik dan ke seluruh negara Eropah, termasuk Portugal dan Sepanyol. -AFP


Dua maut dalam kebakaran di syarikat farmasi India

(Kebakaran di sebuah syarikat farmaseutikal di Andhra Pradesh, India, semalam/ FOTO: Twitter)

NEW DELHI, 1 Julai- Sekurang-kurangnya dua orang maut manakala lima lagi cedera dalam kebakaran di sebuah syarikat farmaseutikal di Andhra Pradesh, India pada Jumaat.Berlaku letupan ketika pelarut dicampur dalam reaktor di Sahithi Pharma Private Limited yang terletak di zon perindustrian khas Atchutapuram di daerah Anakapalli, lapor media tempatan."Dua pekerja yang melecur 90 peratus akibat letupan itu meninggal dunia ketika menjalani rawatan di Hospital KGH di Visakhapatnam," lapor agensi berita PTI.Kira-kira 36 pekerja berada di reaktor berkenaan ketika kejadian itu berlaku. - BERNAMA

(Lima lagi cedera menjalani rawatan di Hospital KGH di Visakhapatnam/ REUTERS)


Penguatkuasaan undang-undang antipengintipan China ancam syarikat asing

WASHINGTON, 1 Julai- Amerika Syarikat (AS) semalam memberi amaran mengenai undang-undang baharu antipengintipan China yang membawa risiko tindakan undang-undang kepada syarikat asing beroperasi di negara itu .Syarikat asing di China kini boleh dihukum oleh pihak berkuasa China hanya kerana menjalankan perniagaan mereka, sekiranya ia ditakrifkan sebagai mengintip.Penggubal undang-undang China tahun ini meluluskan kemas kini kepada undang-undang antipengintipan Beijing yang berkuat kuasa pada 1 Julai lalu, melarang pemindahan sebarang maklumat berkaitan keselamatan negara dan meluaskan definisi pengintipan.Pusat Perisikan dan Keselamatan Kebangsaan (NCSC) AS berkata China melihat aliran keluar data sebagai risiko keselamatan negara dan undang-undang baharu dan sedia ada boleh memaksa warga China yang bekerja di syarikat tempatan untuk membantu dalam usaha perisikan China."Undang-undang ini memberikan kerajaan China alasan undang-undang yang diperluaskan untuk mengakses dan mengawal data yang dipegang oleh firma asing termasuk AS di China."Syarikat AS dan individu di China juga boleh berdepan hukuman kerana menjalankan perniagaan yang anggap oleh Beijing sebagai tindakan pengintipan atau tindakan yang membantu sekatan asing terhadap China," kata NCSC.Sebarang dokumen, data, bahan atau item boleh dianggap relevan dengan keselamatan negara China selain meletakkan wartawan, ahli akademik dan penyelidik dalam risiko.Jurucakap kedutaan China di Washington, Liu Pengyu, berkata Beijing mempunyai hak untuk menjaga keselamatan negara melalui perundangan domestik."China akan terus menggalakkan pembukaan peringkat tinggi dan menyediakan persekitaran perniagaan yang lebih berasaskan undang-undang dan antarabangsa untuk syarikat dari semua negara, termasuk Amerika Syarikat," kata Liu.

(Kemas kini meluas kepada undang-undang antipengintipan Beijing berkuat kuasa hari inj/ REUTERS)

Pemimpin China, Xi Jinping, menekankan keselamatan negara sejak memegang jawatan pada 2012.Kecurigaan di China terhadap AS dan sekutunya meningkat apabila saingan kedua-dua negara semakin sengit, namun Beijing mengamalkan dasar terbuka kepada pelaburan luar negara.Pegawai AS berkata sejak undang-undang itu digubal pada April lalu, mereka menerima banyak pertanyaan daripada perniagaan dan kumpulan lain mengenai risiko perjalanan ke China.Jabatan Negara AS juga mengemas kini nasihat perjalanannya untuk China semalam, dengan menaikkan amaran 'risiko penahanan salah' supaya rakyat AS mempertimbangkan semula keperluan perjalanan ke negara itu.Duta Besar AS ke China, Nicholas Burns berkata, sasaran Beijing terhadap firma negara itu adalah bermotifkan politik dan akan ditolak Washington. - REUTERS


Hujan lebat akibatkan banjir teruk di Hunan

CHINA, 1 Julai- Hujan lebat mengakibatkan bencana di pelbagai kawasan di Wilayah Autonomi Xiangxi Tujia dan Miao di Wilayah Hunan, tengah China, pada Jumaat, Situasi itu menyebabkan banjir besar di jalan, selain bangunan kediaman serta kemudahan pertanian terjejas.Pihak berkuasa tempatan dengan pantas mengeluarkan amaran cuaca buruk dan menggerakkan pasukan penyelamat kecemasan untuk menangani keadaan tersebut.

(Hujan lebat menyebabkan banjir besar di jalan, selain bangunan kediaman serta kemudahan pertanian terjejas/Foto Reuters)

Kawasan bandar dan perbandaran sekitar Daerah Baojing di wilayah itu terjejas, apabila menerima hujan hampir 280 milimeter dalam masa 12 jam.Ketika jalan bertukar menjadi sungai berlumpur, biro cuaca tempatan mengeluarkan amaran merah untuk hujan lebat iaitu paras tertinggi, pada waktu tengah hari.Hujan lebat tanpa henti turut mengakibatkan kerosakan besar pada tanaman, rumah dan kedai, selain ramai penduduk terkandas.Anggota bomba tempatan segera bertindak pantas dan bergegas ke kawasan terjejas.Lebih 1,000 individu dari 12 perbandaran di Daerah Baojin berjaya dipindahkan ke lokasi lebih selamat.Sementara itu, Daerah Guzhang, dalam wilayah tersebut, juga mengalami keadaan cuaca ekstrem.Jabatan cuaca tempatan meramalkan hujan lebat akan berterusan sehingga pagi Isnin.-REUTERS


16 pegawai polis yang diculik di Mexico, dibebaskan

TUXTLA GUTIERREZ, 1 Julai- Seramai 16 kakitangan pentadbiran pasukan polis yang diculik di Chiapas, Mexico, dibebaskan selepas tiga hari dalam tahanan.Perkara itu dimaklumkan Gabenor Rutilio Escandon, pada Jumaat."Saya ingin memberitahu penduduk Chiapas dan Mexico bahawa 16 rakan sekerja dari (Sekretariat Keselamatan) yang diculik telah dibebaskan petang ini," kata gabenor itu di laman Twitter.Manakala stesen televisyen tempatan menyiarkan rakaman langsung mangsa culik bersatu semula dengan keluarga mereka.

(Ahli keluarga berkumpul selepas 16 pekerja polis yang diculik di Mexico dibebaskan/Foto AFP)

Sebelum ini, saudara-mara telah berhimpun di Sekretariat Keselamatan Chiapas, menuntut pembebasan orang tersayang mereka.Lebih 1,000 anggota keselamatan negeri dan persekutuan terlibat dalam pencarian pekerja tersebut.Insiden penculikan dilaporan berlaku pada Selasa, ketika kesemua mangsa dalam perjalanan di lebuh raya yang menghubungkan bandar Ocozocoautla dan ibu negeri Tuxtla Gutierrez, kira-kira 700 kilometer di barat daya Mexico City.-AFP


Perancis kerah 45,000 polis tangani protes ganas susulan kes tembakan remaja

(Pegawai polis dari unit taktik RAID membuat rondaan jalan di Lille, utara Perancis/ AFP)

PARIS, 1 Julai- Perancis semalam mengerahkan 45,000 pegawai, dilengkapi kenderaan perisai ringan untuk menangani protes ganas selama empat malam berturut-turut susulan polis menembak maut seorang remaja.Unit polis dan pasukan keselamatan lain dikerahkan ke seluruh negara untuk menghentikan keganasan berhubung kejadian tembakan, yang berlaku di perhentian lalu lintas di pinggir bandar Paris pada Selasa.Di sebalik kehadiran pasukan keselamatan, satu rompakan berlaku malam tadi di bandar Lyon, Marseille dan Grenoble dengan kumpulan perusuh merompak kedai.Penunjuk perasaan turut membakar kereta dan tong sampah.Semalam terdapat rompakan pada siang hari di bandar timur Strasbourg, di mana perusuh menyasarkan Kedai Apple dan kedai-kedai lain.

Di selatan Marseille , polis menggunakan gas pemedih mata selepas sekumpulan pemuda membaling peluru ke arah kenderaan polis di daerah Vieux-Port, yang popular dalam kalangan pelancong.Datuk Bandar Marseille, Benoit Payan berkata "adegan rompakan dan keganasan tidak boleh diterima".Menteri Dalam Negeri, Gerald Darmanin berkata lapan puluh orang daripada 270 telah ditangkap di Marseille semalam.Presiden Perancis, Emmanuel Macron, selepas bergegas pulang dari sidang kemuncak EU bagi mempengerusikan mesyuarat krisis, mengecam "eksploitasi yang tidak boleh diterima terhadap kematian seorang remaja" itu.Pergolakan itu tercetus selepas Nahel, 17 tahun, dibunuh ketika dia menarik diri daripada polis yang telah menghalangnya kerana pelanggaran lalu lintas.Satu video, yang disahkan oleh AFP, menunjukkan dua pegawai polis berdiri di tepi kereta yang tidak bergerak itu, dengan seorang mengacukan senjata ke arah pemandu.Kedengaran suara berkata: "Anda akan dapat peluru di kepala."Pegawai polis itu kemudian kelihatan melepaskan tembakan ketika kereta itu dipandu secara tiba-tiba. Pegawai itu telah didakwa melakukan pembunuhan sukarela dan direman dalam tahanan.- AFP


48 maut dalam nahas ngeri di barat Kenya

NAIROBI, 1 Julai- Sekurang-kurangnya 48 orang terbunuh apabila sebuah trak hilang kawalan dan merempuh kenderaan lain dan pejalan kaki di persimpangan jalan di barat Kenya semalam.Imej televisyen menunjukkan adegan kemusnahan di lokasi nahas, dengan serpihan beberapa bas mini yang hancur dan trak yang terbalik ketika anggota penyelamat melakukan operasi mencari dan menyelamat mangsa yang dikhuatiri terperangkap.“Setakat ini kami boleh mengesahkan 48 maut dan kami mengesyaki satu atau dua masih terperangkap di bawah trak,” kata komander polis tempatan, Geoffrey Mayek kepada AFP.Katanya kemalangan itu berlaku di lebuh raya antara bandar Kericho dan Nakuru kira-kira pukul 6:30 petang.Beliau memaklumkan 30 orang lagi cedera parah dan dikejarkan ke pelbagai hospital dan menjangkakan bahawa jumlah kematian mungkin meningkat.“Saya telah melihat adegan yang sangat buruk, mayat dan darah di seluruh tempat. Begitu ramai orang yang mati,” kata seorang saksi, Maureen Jepkoech.Komander polis wilayah Lembah Rift,Tom Mboya Odero berkata trak yang menuju ke Kericho hilang kawalan dan merempuh lapan kenderaan, beberapa motosikal, orang ramai yang berada di tepi jalan, penjual dan orang lain yang menjalankan perniagaan di sekitar kawasan nahas.Pemimpin Kenya termasuk Presiden William Ruto mengucapkan takziah selepas kemalangan itu berlaku di kawasan sesak yang dikenali sebagai persimpangan Londiani.Menteri Pengangkutan, Kipchumba Murkomen berkata di Twitter bahawa usaha menyelamat akan disusuli dengan siasatan untuk mengetahui punca nahas.Doktor kanan Hospital Daerah Kericho, Collins Kipkoech berkata setakat ini bilik mayat telah menerima 45 mayat mangsa nahas manakala lebih ramai mangsa dibawa ke hospital lain dan operasi menyelamat masih diteruskan.Palang Merah Kenya, yang menghantar ambulans dan pekerja penyelamat ke tempat kejadian, berkata hujan lebat menghalang operasi menyelamat.

“Lori itu berada pada kelajuan tinggi dan berbunyi. Ia cuba mengelak beberapa kenderaan sebelum ia terus merempuh dan hilang kawalan,” kata saksi Jepkoech.“Apa yang boleh saya katakan ialah saya bertuah kerana masih hidup kerana saya melihat apa yang berlaku dan saya masih hidup kerana saya berlari, saya hanya bernasib baik,” tambah Jepkoech.- AFP


Pengunduran, sekatan syarikat asing  tidak ranapkan pasaran Rusia- Putin

MOSCOW, 1 Julai- Pasaran Rusia tidak terjejas selepas sekatan dan pengunduran syarikat-syarikat asing, malah memberi kesan sebaliknya.Presiden Vladimir Putin mendedahkan peluang bagi usahawan Rusia telah berkembang berlipat ganda apabila syarikat-syarikat Barat menutup operasi di negara itu.Berucap di satu forum ekonomi, Putin berkata Rusia memerlukan dasar yang disasarkan untuk mempromosikan jenama domestik.

(Vladimir Putin melukis pada papan hitam multimedia ketika dia melawat pameran jenama Rusia perspektif sebelum sesi forum ' Strong Ideas for a New Time' di Moscow, Rusia/ REUTERS)

Awal bulan ini, Majlis Kesatuan Eropah mengumumkan bahawa ia menerima pakai pakej sekatan ke-11 terhadap Rusia , bertujuan mengukuhkan sekatan sedia ada dan menghalang pemintasan.Pada 2022, negara-negara Barat mengenakan sekatan ke atas Rusia sebagai tindak balas terhadap operasi ketenteraannya di Ukraine.Pada Februari 2023, Kesatuan Eropah menyekat transit barangan Eropah dan teknologi dwi-guna melalui Rusia dalam pakej sekatan ke-10 .Pada Mei, EU memaklumkan bahawa eksportnya ke Rusia merudum sebanyak 55 peratus berbanding 2021, dan import Rusia ke blok itu menyusut hampir 60 peratus akibat sekatan.- REUTERS


OIC adakan mesyuarat tergempar, bincang insiden bakar al-Quran di Stockholm

JEDDAH, 30 Jun - Pertubuhan Kerjasama Islam (OIC) hari ini mengumumkan akan mengadakan satu mesyuarat tergempar pada minggu hadapan untuk berbincang mengenai isu membakar kitab suci al-Quran di Stockholm Rabu lepas semasa umat Islam membuat persiapan meraikan Aidiladha.Menurut OIC dalam kenyataan yang diterbitkan melalui twitter rasminya hari ini, mesyuarat itu akan diadakan di Jeddah di bawah undangan kerajaan Arab Saudi selaku pengerusi OIC."Mesyuarat ini akan mengetengahkan tindakan-tindakan yang akan diambil terhadap perlakuan membakar kitab suci al-Quran dan bagi menyatakan pendirian menolak perbuatan keji itu," kata kenyataan itu.Pada masa sama, pertubuhan itu turut mengecam sekeras-kerasnya perbuatan cela yang dilakukan oleh beberapa pelampau, dengan niat menimbulkan kebencian, perselisihan dan perkauman.

(Seorang lelaki berasal dari Iraq bertindak membakar al-Quran di luar sebuah masjid di Stockholm, Sweden/ AFP)

"Kelakuan ini akan menjejaskan rasa hormat dan keharmonian antara kaum dan ia amat bercanggah dengan usaha antarabangsa untuk menyebarkan nilai toleransi, kesederhanaan dan menolak ekstremisme", tambahnya."Kami berasa kesal atas semua percubaan untuk mencemarkan Al-Quran dan nilai-nilai Islam dan mengesahkan komitmen yang diambil semua negara di bawah Piagam Pertubuhan Bangsa-Bangsa Bersatu (PBB), untuk menggalak, mendorong, menghormati dan mematuhi hak asasi manusia dan kebebasan asas setiap individu di seluruh dunia tanpa sebarang bentuk perbezaan daripada segi kaum, warna kulit, jantina, bahasa, agama, politik atau pandangan, asal negara atau sosial, harta, kelahiran atau status lain.Dalam nada sama, Liga Dunia Islam (MWL) dan Pengurusan Tertinggi Dua Kota Suci umat Islam turut mengecam hebat jenayah perbuatan membakar al Quran di Stockholm, Sweden.Malaysia, menerusi Menteri Luar Datuk Seri Dr Zambry Abdul Kadir turut tidak ketinggalan mengutuk sekeras-kerasnya keputusan pihak berkuasa Sweden yang membenarkan tindakan provokatif membakar kitab suci al-Quran pada Rabu (28 Jun) di Stockholm.- BERNAMA


Pulau Jawa dilanda gempa sederhana

JAKARTA, 30 Jun- Gempa bumi berukuran 6.4 pada skala Richter melanda pulau Jawa di Indonesia petang tadi.

Badan Meteorologi, Klimatologi dan Geofisika (BMKG) berkata tiada laporan segera mengenai kematian dan tiada amaran tsunami dikeluarkan.BMKG berkata, gempa sederhana itu pada kedalaman 25 km (15 batu) itu dirasai di beberapa bandar di wilayah Yogyakarta serta timur dan tengah Jawa, pulau paling ramai penduduk di Indonesia.

Jurucakap agensi bencana Indonesia, Abdul Muhari berkata, agensi itu sedang menilai kerosakan rumah di bandar Yogyakarta serta daerah Gunung Kidul dan Kebumen.Indonesia terletak di Asia Tenggara yang melintasi 'Lingkaran Api Pasifik' zon seismik yang sangat aktif, yang mencetuskan sejumlah besar gempa bumi dan gunung berapi.-REUTERS


AS sertai semula UNESCO

(AS sertai semula UNESCO yang berpangkalan di Paris/REUTERS)

PARIS, 30 Jun- Amerika Syarikat (AS) menyertai semula organisasi pelajaran, saintifik dan kebudayaan Pertubuhan Bangsa-Bangsa Bersatu (UNESCO) pada hari Jumaat, membatalkan penarikannya semasa pentadbiran Trump, kata agensi kebudayaan PBB.

Sesi luar biasa Perhimpunan Agung badan PBB itu menyaksikan undian secara besar-besaran terhadap Amerika Syarikat. Wartawan AFP yang hadir pada pengundian itu melaporkan kira-kira 132 ahli mengundi menyokong, 10 menentang dan 15 berkecuali.

Beberapa negara lain seperti Iran, Syria, China dan Rusia yang delegasinya kelihatan berusaha untuk menangguhkan pengundian melalui beberapa kenyataan mengenai prosedur dan mencadangkan pindaan.

Pada 2017, Donald Trump mengumumkan AS menarik diri daripada UNESCO, bersama Israel dan menuduh badan itu berat sebelah terhadap negara Yahudi itu. Keputusan tersebut berkuat kuasa pada 2018.

Amerika Syarikat, ahli pengasas UNESCO, merupakan penyumbang utama kepada belanjawannya sehingga 2011, apabila badan itu mengakui Palestin sebagai negara anggota.

Ia mencetuskan penamatan sumbangan di bawah undang-undang AS yang membawa kepada pengumuman rasmi menarik diri pada enam tahun kemudian.-AFP


Perancis perlu tangani isu diskriminasi kaum- PBB

(Kereta yang terbakar sedang dialihkan di Nantes, barat Perancis, akibat rusuhan yang tercetus selepas seorang pemandu remaja ditembak oleh Polis Perancis/AFP)

GENEVA, 30 Jun- Perancis perlu menangani isu tentang diskriminasi kaum dalam kalangan polisnya, kata Pertubuhan Bangsa Bersatu (PBB) pada Jumaat, selepas berlakunya pergolakan selama tiga hari berturut-turut yang tercetus akibat tindakan polis menembak maut seorang remaja keturunan Afrika Utara.Kematian Nahel yang berusia 17 tahun semasa di perhentian lalu lintas kembali menyemarakkan rungutan mengenai kepolisan dan profil kaum di pinggir bandar yang berpendapatan rendah dan berbilang etnik di Perancis.Jurucakap Pejabat Hak Asasi Manusia PBB Ravina Shamdasani berkata insiden itu menimbulkan kebimbangan.“Kami ambil perhatian bahawa siasatan telah dilaksanakan terhadap dakwaan pembunuhan dengan sengaja", katanya dalam satu taklimat media di Geneva."Ini adalah detik untuk negara menangani secara serius isu perkauman dan diskriminasi dalam penguatkuasaan undang-undang.

Presiden Perancis Emmanuel Macron mengetuai mesyuarat krisis menteri hari ini selepas protes malam ketiga menyaksikan kereta dibakar, kedai digeledah dan ratusan orang ditangkap."Kami juga menekankan kepentingan perhimpunan aman. Kami menyeru pihak berkuasa untuk memastikan penggunaan kekerasan oleh polis untuk menangani unsur ganas dalam demonstrasi sentiasa menghormati prinsip kesahihan, keperluan, perkadaran, tanpa diskriminasi, langkah berjaga-jaga dan akauntabiliti."Sebarang dakwaan penggunaan kekerasan yang tidak seimbang mesti disiasat dengan pantas."Pejabat hak asasi manusia PBB bimbang tentang pergolakan yang berlaku dan tembakan itu, serta sejumlah besar pegawai polis cedera."Terdapat banyak rompakan dan keganasan menggunakan protes untuk tujuan ini," katanya.Jawatankuasa PBB Mengenai Penghapusan Diskriminasi Kaum (CERD) ialah sebuah badan pakar bebas yang memantau cara negara melaksanakan konvensyen untuk menghapuskan semua bentuk diskriminasi tersebut.-AFP


PM Kemboja ugut sekat akses Facebook di negara itu

PHNOM PENH, 30 Jun- Perdana Menteri Hun Sen memberi amaran bahawa dia boleh menyekat akses Facebook di Kemboja, selepas syarikat itu berkata akan mengalih keluar video di mana dia didakwa membuat ancaman keganasan terhadap musuh politiknya.Amaran itu dibuat sebelum pilihan raya pada 23 Julai, yang didakwa palsu selepas pihak berkuasa menafikan pendaftaran kepada ketua pencabar kepada Parti Rakyat Kemboja pimpinan Hun Sen.Semalam, Facebook mengumumkan menurunkan salah satu video Hun Sen selaras dengan keputusan Lembaga Pengawasan untuk Meta, syarikat induk Facebook yang turut mengesyorkan akaunnya digantung. Pakar teknologi menyifatkan langkah itu sebagai "titik perubahan".Menurut keputusan itu, ucapannya mengandungi "pernyataan yang jelas mengenai niat untuk melakukan keganasan" terhadap ahli politik pembangkang.

Sementara itu, Hun Sen mengumumkan pada Khamis bahawa dia telah berhenti menggunakan platform itu dan kelihatan telah memadamkan akaunnya.Bercakap kepada pekerja pakaian di wilayah Pursat pada hari Jumaat, Hun Sen memberi amaran bahawa dia boleh menyekat Facebook "untuk tempoh yang singkat atau selama-lamanya" di Kemboja untuk menghalang ahli politik pembangkang dalam buangan daripada berkomunikasi dengan rakyat negara itu."Jangan sombong, anda tinggal di luar negara, anda menggunakan Facebook untuk komunikasi, kami boleh menyekat Facebook," katanya.Beliau juga menggesa rakyat Kemboja memuat turun platform media sosial lain termasuk Telegram, TikTok, Line, Viber dan WhatsApp milik Meta yang lebih sukar untuk mengawal kandungan.Hun Sen juga menuduh Facebook 'menutup mata' terhadap kenyataan "menghina" yang didakwanya dibuat pesaing terhadap isteri dan anak sulungnya Hun Manet, yang dilihat secara meluas ke arah untuk mengambil alih kepimpinan negara pada masa hadapan.Selepas 38 tahun berkuasa, Hun Sen adalah antara pemimpin paling lama berkhidmat di dunia.Parti Hun Sen memenangi setiap kerusi dalam pilihan raya kebangsaan 2018 selepas pembangkang Parti Penyelamat Kebangsaan Kemboja (CNRP) dibubarkan.-AFP